Yeregitarrak, "ekintzaile eredugarriak"

Yeregitarren erloju zaharberritua gaur eguerdian inauguratu dute. Ekitaldian izan dira familiako kideak, lagunak, Zumaiako hainbat enpresetako ordezkariak, Zumaiako alkate Oier Korta eta Eusko Jaurlaritzako industria kontseilari Arantxa Tapia. Ekintzaile eredugarritzat jo ditu Tapiak, lehengoan gordetzeaz gain, garai berrietara egokitzen jakin dutelako.

Beatles taldearen Yesterday kantarekin hasi da gaur eguerdian Yeregi familiak antolatu duen ekitaldia, eta jarraian Maddi Gallastegik bertsoak eskaini dizkio erlojuari. Xabier Alvarez Yeregik hartu du ondoren hitza. Yeregitar erlojugileen aipamena egin ondoren, eskerrak eman dizkie erlojua zaharberritzea posible egin duten guztiei. Industria ondareaz arduratzen den ZIIZ elkarteko Ismael Manterolak eskatu die arduradun politikoei Zumaian gelditzen den ondare apurra gordetzeko urratsak egin ditzaten. Jakinarazi du Moilaberriko estazioa eta Narrondoko La Zumayana zementu fabrika kontserbatzeko ekintzak proposatuko dituztela.

Arantza Tapia industria kontseilariak ere parte hartu du ekitaldian. Gaur egun hainbeste aipatzen den ekintzailetzaren eredu jo ditu yeregitarrak, eta erlojua bera hartu du adibide: "Zaharberritu eta lehengoa gordetzeaz gain, teknologia berria ere jarri diozue bere funtzioa hobetzeko; lehenegoa gordetzeaz gain, garai berrietara egokitu duzue". Azkenik, Oier Korta alkateak hartu du hitza. Zumaian industriak daukan pisua azpimarratu du eta gogora ekarri nahi izan ditu enpresak sortzen ahalegin berezia egin duten hainbat familia. Industria munduan nagusien eta langileen artean izaten diren tentsioen gainetik, guztien lana aitortzeko aprobetxatu nahi izan du alkateak ekitaldia, erlojuak bezala, industriaren eta Zumaiaren gurpilak aurrera jarrai dezan.


13.500 kalamu landare atzeman ditu Ertzaintzak Oikian eta Itziarren

10.000 kalamu landare atzeman zituzten Oikian, eta 3.500 Itziarren, urtarrilaren amaieran egindako operazioan. Guztira, zazpi pertsona atxilotu eta lau identifikatu zituzten, droga-trafiko delitua leporatuta.

Urtarrilaren amaieran abiatu zuen Ertzaintzak drogaren aurkako operazioa, eta xehetasunen berri eman dute gaur, ohar bidez. Oikiako Larra fabrika zaharra miatzera sartu ziren urtarrilaren 29an. Zehazki, hamar pertsonak kudeatutako bi pabiloi miatu zituzten. Beroa ekoizteko fokuak, aireztatzeko hodiak, haizagailuak, higrometroak, termometroak, langargailuak eta kalamua ekoizteko bestelako gailuak aurkitu zituzten bertan, baita 10.000 kalamu landaretik gora ere. Horrez gain, 7,65 milimetroko munizioa zeramaten bi arma motz konfiskatu zituen Ertzaintzak.

2018ko azaroan abiatu zuten ikerketa, hain justu, kalamua hazi eta trafikatzen zuen talde baten mugimenduen zantzuak jaso zituztenean. Ikerketaren ondorioz, aurrez aipaturiko taldeak kalamuaren ekoizpenerako eta tratamendurako instalazioak prest zituztela egiaztatu ahal izan zuen Ertzaintzak.

Larra fabrika zaharreko instalazioetan beren segurtasun sistema pribatua zuten ezarrita, bideozaintzako kameren bitartez. Ertzaintzak egiaztatu ahal izan duenez, fabrika kanpoko modulu batetik zaintzen zituzten kamera horiek. Horrez gain, instalazio osoa energiaz hornitzen zuen argindar sorgailu indartsu bat ere bazuten fabrikaren kanpoaldean. Joan-etorrietarako erabiltzen zituzten sei kotxe eta bi furgoneta ere atzeman zituzten fabrikaren inguruetan.

Bestetik, taldearen jarduera Itziarko baserri huts batean ere gauzatzen zela egiaztatu ahal izan zuten ikerketan. Ertzaintzaren arabera, hodiekin, fokuekin eta energia sorgailuekin prestatuta zuten eraikina. Urtarrilaren 31n miatu zuten baserria, eta 3.500 kalamu landare aurkitu zituzten bertan.

Taldeko buruaren etxean ere izan zen Ertzaintza: lehortzen jarritako 23.000 kalamu kukulu, kalamuaren tratamendurako zenbait produktu, subfusil bat, errebolber bat eta jaurtigairik gabeko pistola bat atzeman zituzten, diru kantitate handi batez gain.

Ikerketak zabalik jarraitzen duela jakinarazi du Ertzaintzak. Kalamua Euskal Autonomia Erkidegotik kanpo ere banatu dutela uste dute. Guztira 27 eta 55 urte arteko bost gizonezko eta bi emakumezko atxilotu dituzte, droga-trafiko delitua egotzita.


13 lagun hil dituzte xiiten meskita baten kontrako atentatuan

Bagdad hegoaldean dagoen meskita xii baten kontra atentatua egin dute gaur, eta poliziak zabaldu duenez, gutxienez 13 lagun hil dira. Poliziak uste du atentatua suizida batek egin duela, meskitara zihoazen xiiten artea nahastuta. Gorputzari lotuta lehergailuak zeramatzan, eta leherrarazi egin ditu.


Adiskidez lagunduta etorriko dira bihar arratsaldean Olentzero eta Mari Domingi

17:30ean hasita Herriko Plazan bilduko dira guztiak pixkanaka

Hirugarren urtez jarraian, aurtengo Gabonetan ere adiskidez inguratuta etorriko dira Olentzero eta Mari Domingi Oriora abenduaren 24an. Joaldunek –gurean ttuntturro izenez ezagutzen baditugu ere– emango diete herritarrei lehen abisua, Olentzero bidean dela adierazten duena. Orioko Herri Ikastola ingurutik aterako dira zintzarriak astinduz 17:45ean, beren hotsei jarraiki herritarrak plazara biltzeko asmoz.

Zuzi argiak bidea erakusten dielarik, 18:00ak inguruan jaitsiko dira galtzagorriak Herriko Plazara, han dauden ume, gazte eta helduen gutunak jasotzera. Bizkorrak, biziak eta jostalariak Olentzerorentzako enkargu guztiak biltzeaz arduratuko dira belarri luzeko galtzagorriak.

Galtzagorriak plazara datozen ordu bertsuan abiatuko da Mari Jainkosa sorginez lagunduta KostaTailer ingurutik eta Basajaun artzainen konpainian Gaztetxe paretik Herriko Plaza.

Plazan elkartuko dira guztiak Olentzero eta Mari Domingi menditik noiz jaitsiko zain. 18:30ak aldera iritsiko omen dira pozez gainezka.

Eguraldiaren arabera

Haizea eta euria iragarri ditu Euskalemet abenduaren 24rako. Iragarpenek asmatuko balute kalez kaleko kalejirak bertan behera geratuko dira. Herriko Plazan izango da Olentzeroren eta Mari Domingiren etorrerako festa guztia. Dena den, eguraldi petrala izan ala ez, Arkupek txokolate jana eskainiko du 17:30ean plazan eguneko protagonistei kanpotik eta barrutik, bietatik, egiteko ongi etorri beroa.

2013ko bideoa

Olentzeroren eta Mari Domingiren iazko etorrera bideoz grabatu zuten harrera antolatzen dutenek eta aurtengoa etorri zain gauden honetan, giroa berotzen joateko, sarean zintzilikatu dugu. Ikusteko klikatu hemen.


Abkhazia. Paradisu suntsitua

Errusiar panpinak aski ezagunak dira mundu zabalean. Handienak gainontzeko guztiak ezkutatzen ditu bere barne hutsean: bat altxa, eta gero beste bat, txikiena -hutsik ez dagoen bakarra- azaldu arte. 1991n, sobietar inperioaren porrotarekin batera, hamaika herrialde berri sortu ziren Eurasiako mapan, Asia erdialdeko Tadjikistanetik hiru baltiar errepubliketaraino. Era berean, Georgiak Kaukasoko mapan agertzeko eskubidea bereganatu zuen.

«Georgia georgiarrontzat!», zioen Zviad Gamsajurdiak, lehenengo presidentea izan zenak. Baina Kaukasoko errepublika berria sortu bezain laster, bere lurraldeko beste hiru eskualdek eskatu zuten independentzia: Abkhaziak, Hego Osetiak eta Adjariak. Lehenengo biek etnia desberdinekoak zirela aldarrikatu zuten; adjariarrek, ordea, kristau ortodoxoak ez, musulmanak zirela zioten. Eta herri gehiago zeuden oraindik: iparraldeko svaniarrak, mendebaldeko mingreliarrak, turkiar mugako laziarrak, baita txetxeniarrak, armeniarrak edota kurduak ere... Denak Portugal baino txikiagoa zen herrialde batean.

Andrei Sajarov arma atomikoen aitzindari eta Bakearen Nobel saridunak Georgia «inperio txiki bat» zela esan zuen behin. Abkhaziarrak uste berekoak ziren eta 1993an georgiar tropak kanporatu zituzten errusiarren laguntzaz. Gerra motza eta basatia izan zen baina garaiko nazioarteko arreta Sarajevok bereganatu zuen eta apenas iritsi zitzaigun horren berri. Bi bandoetako hildakoez gain, gerrak errefuxiatu ugari sortu zuen: georgiar eta mingreliar jatorriko biztanleria osoa -Abkhaziako populazioaren erdia- Georgiara kanporatua izan zen.

Abkhaziarrek diote mingreliarrak Georgiatik etorri zirela errusiar tsarren garaian, eta neurri handiagoan, XX. mendeko Stalinen deportazioetan. Mingreliarren ustez, eurak dira Abkhaziako kostaldeko jatorriko biztanleak, eta ez abkhaziar menditarrak. Hamaika dira «ni lehenago nengoen» moduko teoriak baina Fazil Iskanderrek, Abkhaziako idazle ezagunenak, honela dio Sandro Chegemtarra liburuan: «Mingreliarrak espontaneoki sortu ziren Georgia eta Abkhaziaren arteko basoen goroldiotik. Gero tribu bilakatu eta abkhaziarrek nahi baino askoz azkarrago hazi ziren».

Nolanahi, mingreliarrek ez dute inoiz herrialde propioa eskatu; bai, ordea, abkhaziarrek. Jada 13 urte pasa dira gerra bukatu zenetik, baina Nafarroaren tamaina duen errepublika honek ez du oraindik nazioarte mailako onespena lortu. Hala ere, estatu orok behar dituen sinbolo nahiz erakunde guztiak sortu dira Abkhazian urte hauetan. Euren bandera, esaterako, nonahi dago, autoen matrikuletatik, errepublikako hamaika ministerio berrien sarreretaraino. Atzerri Ministerioak bideratzen du Abkhazian sartzeko baimena. Ez du lan handirik, ordea: errusiarrek ez dute halakorik behar; georgiarrek, aldiz, debekatuta dute Itsas Beltzeko errepublika honetan sartzea.

Egun, Inguri ibaia da Georgia eta Abkhaziaren arteko muga naturala, baita Kaukasoko puntu beroenetako bat ere: AEBek lagundutako Georgia, ibaiaren bazter batean, eta Putinen Errusiaren babesa duen Abkhazia bestean. Oker zeuden Gerra Hotza bukatutzat ematen zutenak.

Errefuxiatuak baino ez dira igarotzen errusiar tropek kontrolatutako zubi honetatik. Mugatik hurbil dagoen Gali herrikoek baino ez dute eskuratu Abkhaziara bueltatzeko baimena, betiere «gerra kriminalak ez badira». Egia esan, beltzez jantzitako alargunek ez dute horren itxurarik. Euren hildako sendien irudiak daramatzate zintzilik medailoietan, bertako dolu ohiturei eutsiz. Georgiar taxi gidari batek zioen alargunetako bat maiz igarotzen zela bere senarra hil zuen soldaduaren aurretik, abkhaziar checkpoint edo kontrol postutik hain justu. Emakumeak ez omen zion inoiz ezer esan, errepresalien beldur, baina ez zuen bere senarraren irudia ezkutatu ere.

Ryszard Kapuscinski kazetariaren aburuz, hutsak eta isiltasunak «mugen guneetako misterioa» areagotzen dute. Abkhaziako mugan hondamendiak biderkatzen du isiltasun hori: tiroz jositako etxaurreak, angelu okerrean zintzilik dauden balkoiak, erraustutako landetxeak, zerurantz doazen eskailera bakartiak... Denak gerraren danbadaren lekuko mutu. Behi batzuk lasai ari dira bazkan hondakinen artean, inguruko txikizioari entzungor. Beste batzuk, aldiz, errepide erdian daude, geldirik, alboetako minaz jositako zelaiak baino toki seguruagoa dela jakingo balute bezala.

Halo Trust Gobernuz Kanpoko Erakunde britainiarra arduratzen da hemengo minak bilatzeaz. Lursailetan ez ezik, lan handia egiten dute eskoletan ere, bertako umeek futbolean edozein tokitan jolas ez dezaten.

- Minen arriskuarekin bizitzen ikastea lehenengo ikasgaia da eskolan -dio Galiko eskolan Lehen Hezkuntzako irakasle Valeri Konjariak. Ez omen da nahikoa hiruki horiko burezurra -minen ikur unibertsala- ezagutzea. Fruituz beteriko sagarrondo batek arrisku beraz ohartaraz dezake, inor ez baita sagarrik hartzen ausartu.

Galitik ordu erdi pasatxo, errepidea Itsas Beltzera iristen da, Ilori izeneko herri txikira. Bertako apaiza, aita Sergei, bakarrik ari da hondatutako eliza txikia konpontzen. Izan ere, herri honetako errefuxiatuei ez zaie bueltatzen utzi.

- Bueltatu? Nora baina? Dena errautsetan dago-eta! -kexu da abadea.

Ilori herri fantasmatik Ochamchira hiri fantasmara apenas daude kilometro batzuk. Dagoeneko paisaiak ez gaitu ustekabean harrapatzen. Bertako hondakinen artean, Ajaldabako futbol estadioa dugu azpimarragarriena, baina ez kirol jarduerengatik: ehunka mingreliar exekutatu zituzten hemen gerra garaian, adin guztietakoak, nazioarteko hainbat erakunderen arabera.

Sarajevo txikiaKostaldetik iparrerantz, errepidea Sokhumi-ra iristen da, herdoildutako seinaleren batek «Sujumi» antzinako georgiar izena oraindik aldarrikatzen badu ere. Portu-hiri askok bezala, izen asko izan ditu Abkhaziako hiriburuak. Jatorrizko izen abkhaziarra «Aqwa» zen, eta Greziako marinelak Itsas Beltzeko bazter honen jaun zirenean, «Dioskurias» zuen izena. Antzinako merkataritza hiriaren hondakinak ur azpian daude egun; «Sokhumi berria»renak, azalean. Sastraka eta igokariek hainbat hondakin ezkutatu dituzte, baina nekez estaliko dute antzinako Presidentearen Jauregia. Porlanezko munstro erraldoi errea, georgiarren porrotaren oroigarri gisa gelditu da Sujum erdian.

Errusiako turistek ez dituzte ezagutzen hondartzara joateko aurri arteko bidexkak. Tamalez, atzean gelditu dira «Sobietar Riviera»ren garaiak, Abkhazia inperio osoko turismo gune nagusia zenekoa. Mendi eta itsasoaren arteko eskualde honek eguraldi pribilegiatua eskaintzen du ia urte osoan. Ulertzekoa da Kremlingo agintari guztiek euren dachak (oporretako etxeak) hemen izatea, iparreko izotzetatik urrun.

Opor lekuetan ohikoa den legez, turistek postalak erosten dituzte hemen ere. Luxuzko hotelak, hondartzak eta itsasontziak, zuriak denak, agertzen dira hauetan. Postaletan Abkhazia alfabeto zirilikoan idatzita ez balego, Mediterraneoko Cannes edo Nizako irudiak direla pentsa genezake erraz. Gerraren aurretiko postalak dira, noski, egun ez baitago itsasontzirik Sokhumiko portuan, Georgiak ezarritako lur eta itsas blokeoagatik. Bestalde, Abkhazia hotel ospetsuaren etxaurre tirokatua baino ez da gelditzen eta, hiriak, itsasertzeko «Sarajevo txiki» bat ematen du.

«Riviera Gorria»ren oroitzapena kartoizko argazkietan gordeta dago. Gerra heroien argazkiak edo georgiarren erasoetan hildako zibilenak ugariak dira kaleetako paretetan. Erdiguneko parke bati Martirien Parkea deitzen zaio, bertan lurperatuta baitaude gerra basati hartan bizia galdutako hainbat lagun.

Hilobietatik gertu, Vladislav Ardzinbaren omenezko mural bat dago, Abkhazia askearen lehenengo presidentea. Antzinako Hititen Gizarte Antolamendua izenburuko tesia argitaratu zuen antropologo hau kamuflajez ageri da orain. Tamalez, azken hamarkada luzea ez da kultura eta pentsamendurako oso emankorra izan. 1992ko neguan, Abkhaziako Artxibo Nazionalari su eman zion georgiar erreserbista talde batek. Hezkuntza Saileko espedienteak ez ezik, Abkhaziaren historia jasotzen zuen antzinako eskuizkribu eta dokumentu oro betiko galdu ziren.

Antzera desagertu ziren Museo Nazionaleko txanpon, jantzi, kaukasiar daga eta herri honen identitate eta historiaren lekuko ziren gainontzeko gauza guztiak, georgiar soldaduek lapurturik oraingoan. Gauza jakina da Abkhaziako historiaren galera ez zela gerraren zeharkako kaltea izan, helburu militarra baizik.

Leninen mosaiko batek ongi etorria ematen die, palmondo artean, atseden gune bateko bisitariei. Zentroa Errusiako ofizialentzat eta euren familientzat eraiki zen sobietar garaian eta inguruko eraikinak ez bezala, ez zuen inongo kalterik jaso. Ez da harritzekoa, errusiar hegazkinek bonbardatu baitzuten hiria, georgiar tropak kanporatzeko. Bakearen Hiribideak lehendabiziko bonba jasotzea kasualitatea zen ezin jakin.

Putinen horma-irudiak ez dira Leninen mosaikoa bezain ikusgarriak ezta Ardzinbarenak bezain ugariak, baina erraz aurki daitezke Sokhumiko kale nahiz denda barruetan. Azken finean, errusiar errubloa legezko moneta da eta abkhaziar orok errusiar pasaportea du, mugaren beste aldean nekazal produktuak saltzeko, unibertsitatean ikasteko edo, besterik gabe, emigratzeko. Abkhaziar pasaportea joan den irailean banatu zen lehendabiziko aldiz. Alabaina, errepublika txikiak bere herrialdetasuna lortu arte ez du ezertarako balio.

Lur-azpitik Kaukasoko gailurretara

Sortu berria den Abkhaziar Eliza Ortodoxoaren egoitza nagusia, Sokhumitik kilometro eskasera dago. Novy Afon (Athos Berria) monasterioa XIX. mendean eraiki zuten Greziatik etorritako monjeek. Gero, sobietarrek udako oporretako egoitza bihurtu eta larriki hondatu zuten. Aski ezaguna da Novy Afongo herria espeleologoen artean, hementxe bertan baitago Kruvera Voronya izeneko leizea, munduko kobazulo sakonena. 2005ean espeleologo talde batek historiako lehenengo 2.000koa egin zuen hemen. Agian, sakonera errekorra bezain txalogarria da National Geographic eta AEBek lagundutako espedizio honek Abkhazian sartzeko oztopoak gainditu izana.

1.000 metrora -lur gainetik oraingoan-, Ritsa lakua dago, Abkhaziako beste natur harribitxietako bat. Stalin maitemindu egin zen toki honen edertasunaz eta dacha bat eraikiarazi zuen laku ertzean atseden hartzeko. Halakoetan, dinamita erabiltzen zuen arrantzatzeko agintari georgiarrak, agian harrapaketak bost urteko plan batekin berdindu nahian.

Lakura doan errepideak gorago jarraitzen du, Errusia barruan dagoen Karatxai-Txerkesia errepublikaraino. Hemendik etorri ziren Kaukasoko beste eskualdetako hainbat boluntario gerra garaian, abkhaziar armadari laguntzeko. Antza, Itsas Beltzetik Kaspiar Itsasoraino iristen zen Ipar Kaukasoko konfederazio bat egiteko ametsa zuten gerlariok. Txetxeniatik, esaterako, 250 lagun etorri ziren Shamil Basayev beraren gidaritzapean. Abkhaziar Batailoia deitu zitzaion bere taldeari, den-denak txetxeniarrak baziren ere.

Gerra dunbotsaren erdian, txetxeniar komandanteak laugarren emaztea aurkitu zuen hemen, Malina izeneko abkhaziarra. Basaiev iazko uztailean hil zen, garraiatzen ari zen lehergailuek eztanda egin zutenean, eta Malina Turkian errefuxiatuta dago egun. Honen ahizpa, aldiz, Abkhazian gelditu da eta Ritsan dagoen tabernetako batean mahaiak zerbitzatzen ditu.

- Hona igotzen diren errusiarrek Basaieven koinata naizela jakingo balute, tu egingo lidakete -dio Larissak, irribarre samin batez.

Abkhaziar Batailoiko kide izan zen Aljasurrek eraman nau Larissarengana. Groznitik etorri zen 92an, «abkhaziarrei laguntzeko». Belaun azpiko protesi bati esker dabil, Sokhumin eskuineko hanka galdu ondoren. Ordainetan, Abkhaziako Defentsa ministroak aginte kargu bat eskaini zion ejertzitoan, baina Aljasurrek errefusatu eta Groznira jo zuen, Abkhazian gerra kide izandako errusiarren kontra borrokatzera oraingo honetan.

- Lehendabiziko txetxeniar gerra (1994-1996) irabazi genuen. Gero Putinek 99an boterea hartu eta Grozni errautsetan utzi zuen, nire etxea barne. Hemen lagunak neuzkan eta bueltatu nintzen azkenean. Nire herria txikitu eta beste hau irentsi, horixe egin dute! Putinek ez du inoiz Abkhaziaren herrialdetasuna onartuko, Txexeniarekin gauza bera gerta baitaiteke -dio Aljasurrek.

Turisten arreta erakartzen du gizon herren eta beltzaran honek, batez ere Txetxenia leloa duen elastikoa janzten duenean. Aljasur Gagra hirian bizi da egun, Errusiako mugatik oso gertu. Garai bateko «Itsas Beltzeko perla» gerra eskenatoki erabakigarria izan zen 93an, abkhaziarren garaipenerako inflexio-puntua, adituen esanetan. Katastrofearen arrastoak oraindik nonahi badira ere, errusiar turistak Gagrako hondartza zurietara bueltatu dira azken urteotan. Hauexek omen dira Itsas Beltzeko beroenak. Bidaia-agentzi inprobisatuek Ritsa eta Novy Afonera egun bateko bidaiak eskaintzen dituzte eta hainbat taberna eta kafetegi ireki dira berriki. Denek menuak errusieraz eskaintzen dituzte, baita Nostalgia izeneko vodka ezaguna ere. Emakume eder batek iragartzen du edaria telebistan nahiz kaleko karteletan. Larruzko txanoa buruan ageri da beti, igitaia eta mailua izar gorri batean duen horietakoa.

Gagra itsasertzean zehar zabaltzen da, Kaukasoko mendikate aldatsuak apenas uzten baitu eraikitzeko leku egokirik. Palmondo, azalea eta bestelako landare exotikoen artean, ugariak dira ere te landareak edota laranjondoak. Mendi magaleko jatetxe batek paisaia liluragarri honetaz gozatzeko aukera ezin hobea eskaintzen du. 50 errubloren truke, turistek erretratu bitxia ateratzen dute hemen: Gagra hiria eta Itsas Beltzaren gaineko bista ederra atzean, Kaukasoko arrano bat eskuan dutela; Errusiak bere eskuetan duen Abkhaziaren irudi.

Maxim Gunjia, Abkhaziako Atzerri ministro ordea: «Europar Batasunean sartzea dugu helburu»

Maxim Gunjia elkarrizketatu dugun egunean bertan, Georgiako tropek erasoa jo dute Abkhaziako ipar-ekialdean. Ministerioan urduritasuna nagusi den arren, 30 urteko gazteak unetxo bat eskaini digu bere bulegoan.

Nola bizirauten du Abkhaziak blokeopean?

Turkiatik kargaontziak datoz baina baliabide gehienak Errusiako mugatik sartzen dira. Abkhazia turismo eta nekazaritza produktuak Errusiara esportatzeaz bizi da.

Errusia lagun izan duzue beti. Batzuk diote Errusian sartu nahi duzuela.

Abkhaziako Gobernuak erabateko independentzia nahi duela adierazi du behin eta berriz. Gerra nahiz gerraostean asko lagundu digu Moskuk baina horrek ez du esan nahi errusiar izan nahi dugunik.

Georgiako errefuxiatuek bueltatzeko aukera izango dute inoiz?

Georgiak ez du nahi errefuxiatuak pixkanaka bueltatzea, denak batera baizik. Errefuxiatuek Georgian integratu behar dute. Batzuk gerra kriminalak dira eta hemen ez dago haientzako tokirik.

Abkhaziar diaspora oso handia da. Zer dela-eta?

Errusiar tsarrek Kaukasoa XIX. mendean menderatu zutenean, abkhaziar musulman orok alde egin zuen. Egun, Turkian soilik 500.000 abkhaziar daudela kalkulatzen da eta horietatik, 5.000 inguru bueltatu dira 1993tik aurrera.

Georgiarrek alde egin dute baina abkhaziarrak gutxiengo bat dira oraindik ere. Herri honen kultura eta hizkuntza bermaturik al daude?

Abkhazian hiru eskola mota daude: errusiarra, armeniarra eta abkhaziarra. Zoritxarrez, oso gutxi argitaratu da abkhazieraz. Eskola liburuak oso urriak dira eta errusierazkoak erabiltzea nahitaezkoa dugu.

Noiz lortuko du Abkhaziaren independentziak nazioarteko onespena?

Jakin badakigu horrek luze joko duela, agian 20 urte baino gehiago. Dena den, independentzia lortu eta gero, Europar Batasunean sartzea dugu helburu.


Green Valley: 'Positibotasuna bizitzeko modu bat da'

Euskal eta katalan musikariek osatutako reggae-dancehall taldeak “Ahora” seigarren diskoa kaleratu du, Ander Valverde (abizen horren ingelesezko itzulpenetik dator izena) gasteiztarra buru duela.

Hamabost urte pasatu dira dagoeneko Ander Valverde sound system formatuan Gasteizen jotzen hasi zenetik, eta hamarkada bat joan da taldea arabar hiriburutik Bartzelonara aldatu zenetik.

Sei disko eta ehunka kontzertu geroago, baina, Green Valleyk bere mezu positibista lau haizetara zabaltzen jarraitzen du. "Ahora" disko berrian –egunotan ari dira berori aurkezten–, gainera, Morodoren, Swan Fyahbwoyren eta beste lagun askoren ahotsak batu zaizkio bere aldarriari.

Green Valleyren iraganaz, orainaz eta geroaz aritu gara Ander Valverderekin.

2006an, Gasteiz utzi eta Bartzelonara joan zineten "beste agertoki batzuetan bidea egitera". Zer falta zitzaizuen Gasteizen? Bartzelonan, bilatzen zenutena aurkitu duzue?

2006an, orduan genuen adinarekin, gorputzak zerbait berria eskatzen zigun maila pertsonalean zein musika munduan. Ez ginen etorri beste agertoki batzuen bila bakarrik, esperientzia berriak bizi eta ikasten jarraitu nahi genuen.

Hala ere, beti egon gara gure sustraiekin oso lotuta, eta joan eta etorri ibili gara etengabe, lotura hori ez galtzeko.

Ez dut inoiz ahaztuko Bartzelonara heldu ginenekoa: azaroko gau iluna zen, eta maleta ilusioz beterik genuen. Hiri handi honetara sartzean, zorabio sentsazio bat izan genuen, bertan zenbat jende bizi den pentsatuta. Asfaltozko oihanean oinez ari diren inurrien gisara ikusten genuen geure burua.

Denbora pasatu da, eta sentimendu hori desagertu egin da. Beraz, bai: aurkitu dugu, bai, bilatzen genuena. Esperientzia berriak izan ditugu, asko ikasi dugu eta, gainera, munduko txoko guztietako jende harrigarria ezagutu dugu.

Oso talde emankorra zarete. 2012an bigarren diskoa atera zenutenetik, ia urtero atera duzue disko bat.

Orain arte, inspirazioa ez da gelditu. Ematen dugun pauso bakoitzeko, abesti bihurtzea merezi duen zerbait aurkitzen dugu. Egiten dugunari diogun maitasunaren emaitza dela esango nuke.

Konposatzeko orduan, ez dugu formularik: abestiak atera egiten dira. Batzuetan, terrazan gitarrarekin eta melodia berriekin jolasean ari garela ateratzen dira, eta, beste batzuetan, furgonetan akorde berri batzuk asmatu ondoren... Sortzen uzten diegu, eta jolas modura hartzen dugu. Ez dadila musika gelditu.

"Ahora" du izena zuen lan berriak, eta bertan taldearentzat oso garrantzitsua izaten ari den garai bat jaso nahi izan duzuela esan duzue. Zergatik da "Ahora" Green Valleyren beste disko bat baino zerbait gehiago?

"En tus manos" eta "La voz del pueblo" diskoek gizarte kutsu handia zuten: egungo sistema kritikatzen genuen, alderdi guztietatik eta behin barrutik aztertuta. "Hijos de la Tierra"k mezu naturalagoa islatzen zuen. Ama Lurrarekiko lotura estuagoa aldarrikatzen genuen, plastikozko garai hauetan apur bat ahaztuta baitaukagu.

Iraganean ikasitako guztia praktikan jarri eta eguneroko ekintza bakoitzaren bidez errealitate berria sortzen hasteko garaia da "Ahora". Iraganean ikasitakoa eta etorkizunerako ditugun ametsak uztartzen diren unea da.

Hitz pertsonalagoak ere topatu ahal ditugu, nire bizitzaren hainbat unetan nola sentitu naizen azaltzen duten kantuak.

Itxi begiak eta sentitu, ez baitago orainaldia bizitzea baino une hoberik.

Nolakoa izan da diskoa sortu eta grabatzeko prozesua? Nola kaleratuko duzue?

Udaren ostean erabaki genuen estudiora sartu eta sormen-aldia itxitzat emateko garaia zela. Aurreko diskoetan, Roberto Sanchezekin aritu gara lanean, bertatik bertara egon gabe, baina oraingoan, Bartzelonan, ekoizlea aurrez aurre dugula egin nahi izan dugu, Genis Trani (Reggaeland) esperientzia handiko ekoizlearekin, eta kantuei behar zuten ukitua eman diela uste dugu.

Dena bikain joan da lehen unetik bertatik, eta kantu guztietan igar daiteke hori.

Diskoa guk geuk kaleratuko dugu. Gure funtzionamenduaren barruan, printzipio nagusietako bat da ahalik eta gauza gutxien uztea taldetik kanpo. Talde bat gara, eta zereginak banatzen ditugu; gainera, beti izaten dugu Mad91ren laguntza fidela guk geuk egin ezin ditugunak egiteko.

Diskoetxe batzuen proposamenak jaso ditugu, baina, ahal dugun heinean, nahiago dugu geure bidea egin.

Gizarte eta ekonomiaren aldetik, garai txarrak bizi ditugu, baina zuen musikan mezu positiboak igortzen dituzue. Nola atera daiteke argia garai ilunetan?

Egia da garai txarrak direla maila materialean, baina aldaketa oso positiboa gertatzen ari da kontzientzia eta konexio aldetik: jendea esnatzen ari da.

Txarretik zerbait ona atera daiteke beti. Batzuetan, gure bizitza amesgaizto bilakatzen duten kezkez betetzen dugu burua, eta denbora pasatutakoan ohartzen gara ez zela horrenbesterako.

Positibotasuna bizitzeko modu bat da guretzat. Ez du ezertarako balio gure arazoengatik negar egiteak. Hobe da energia sentsazio txar hori sendatzera bideratu eta irakasgai bihurtzea, zerbaiterako balio dezan. Horrelakoak gara eta horrela pentsatzen dugu.

Artista eta talde askok parte hartu dute diskoan: Morodo, Rapsusklei, Fyahbwoy, La Tifa, Movimiento Original eta Tiano Bless. Zer bilatu duzue beraiengan? Zuen estiloan oso ohikoa da talentua batetik bestera ibiltzea …

Kolaborazioak, kantuak bezala, bidean agertzen dira. Oso harreman ona dugu guztiekin, eta musika mailan elkar miresten dugu.

Aspalditik genuen Fyahbwoyrekin lan egiteko gogoa, eta orain egin ahal izan dugu. Morodorekin hamar egunez egon ginen Txilen eta Argentinan, eta lotura handia egon zen. Movimiento Original eta Tiano Blessekin jaialdi batzuetan elkartu gara, Latinoamerikan, eta oso giro ona egon da hasieratik. La Tifari dagokionez, sare sozialen bidez hitz egin genuen berarekin: diskorako, emakume baten ahots berezia nahi genuen, eta berea ikaragarria iruditu zitzaigun. Rapsuskleiren kasua berezia da; izan ere, adiskide onak gara eta batzen garen bakoitzean kantu berri bat sortzen dugu.

Atsegin ditugu kolaborazioak, eta garrantzi handia ematen diegu. Azken finean, musika artea da, eta artea partekatzeko da.

Jarraitzen duzue reggaearen euskal eszena? Zerk eman dizue arreta azkenaldian?

Reggaearen euskal eszenak osasun ona izan du betidanik. Gaur egun, denetariko proposamenak daude reggaearekin lotuta, eta oso erakargarriak dira: sound-ak jo eta ke ari dira Bilbon eta Donostian doinuak ateratzen; Potatok, Gobeo Bayk, Akatzek eta Sirokok bazterrak jamaikar musika oso onaz alaitzen jarraitzen dute; eta rap/reggae/dancehallaren esparruan ere oso proposamen interesgarriak daude, hala nola Novato, Lyrican Style, Kulto Kultivo, Glaukoma, Boneman, DJ Loro, Leo "El Charrúa" eta beste asko.

Euskal Herrian reggaearen eskaintza oparoa dago, gustu eta kalitate handiz egina.


Johnsonek hauteskundeak abenduaren 12ra aurreratzea proposatu du

Erresuma Batuko lehen ministroak esan du diputatuei ‘brexit’az eztabaidatzeko denbora gehiago emango diela, baina hauteskunde aurrerapena babesten badute soilik.

Boris Johnson Erresuma Batuko lehen ministroak iragarri du hauteskundeak abenduaren 12ra aurreratzen saiatuko dela.

"Nire ustez, 'brexit'a lortzeko modua Parlamentuarekin zentzuzkoa izatea da", adierazi du Johnsonek ministroekin egin duen bileraren ostean.

Lehen ministroaren esanetan, diputatuek "denbora gehiago behar badute" aurreko astean EBrekin "egin nuen akordio bikaina aztertzeko, izango dute, baina abenduaren 12an hauteskunde orokorrak egitea onartuz gero". "Hori da aurrera egiteko modua", azpimarratu du.

"Behar duten denbora guztia emango diegu, orain hasi eta Parlamentua desegin arte, euren eztabaida egin dezaten", gaineratu du Johnsonek, hauteskundeak aurreratzeko beharra azpimarratuz (gaur egun ez du gehiengorik Komunen Ganberan).

"Zinez, iritsi da unea oposizioak adorea erakutsi eta denon nagusiari, herriari, entzun diezaion", berretsi du Johnsonek Downing Streeten.

Sky Newsek iragarri du lehen ministroak astelehenean proposatuko diola Parlamentuari hauteskunde deialdia.


Euskal kontainer bati

Gure herrian hamaika zeresan eman duzu, urteak joan eta urteak etorri. Era guztietako albisteen foku izan zara. Erabilera hau eta hura eman dizute. Denek izan dute zure beharra. Hor zaude, edozein izkinatan. Denon bistan, baina diskrezioz betiere.

Aspaldion Kanpazarretik haragoko lurretatik eman duzu zeresanik. Batzuek maite zaituzte; beste batzuek ez nuke esango gorroto zaituztenik, baina zure lehengusu txikiagoak dituzte maiteago. Durangaldean ere kutsatzen hasiak omen gara bosgarrenitis horrekin. Oraindik, behintzat, epidemia arriskurik ez.

Azken asteotan, aldiz, beste afera bat tarteko izan duzu oihartzuna. Libre aritu omen zara hegaz hiriburuko zeruetan, alde batetik bestera; bero-berotan. Kale izkinako abandonutik eta anonimatutik atera zaituzte, eta kolapsaturik egon ohi diren errepideen erdian ez ezik, lur zati komodin honen aurrerabidea kolapsaturik ikusi nahiko luketen beste hainbat hedabidek famili argazkiko lehen planoan kokatu zaituzte.

Baina atzo, nire herrian, gizon bat jaten ikusi zintudan –baina izan zitekeen emakume, gazte zein haur–; zure ahotzarra zabaldu, eta barrura. Eta ez, ez da aurreneko aldia. Eta ez dut gustuko jarrera intolerante hori. Batere. Badakit zure osasuna edozeren gainetik jartzen duten horiek, eta horrenbeste maite zaituztenek, ez dizutela errietarik egingo. Zuk, antza, ez duzu zure gosearen errurik. Baina beste hainbat gizon-emakumek euren gosearena ere ez.


‘Erritmoa oinetan’ ikastaroa emango dute zapatuan

BERRIATUA // Orain artekoez gain, ikastaro berri bat eskainiko die Berriatuko Udalak herritarrei. Hain justu, zapatuan edukiko dute interesatuek Erritmoa oinetan ikastaroan parte hartzeko aukera. Hala, 11:00etan hasiko dute aipatu ikastaroa bertaratzen direnek, eta 12:00etan bukatuko dutela aurreikusten dute. Udaletik gogoratu dutenez, lau saio izango ditu ikastaroak. Hamalau urtetik gorakoe herritarrei zuzendutakoa izango da, eta parte hartzaileen kopurua mugatua izango da.


Babeseko etxeak hartu ahal izateko diru-sarreren muga gaurkotu dute

Babeseko etxebizitzetara sarbidea izateko diru-sarreren muga gaurkotu du Eusko Jaurlaritzak. Horrela, zotz egitean parte hartu ahal izateko gehienezko diru sarreren muga handitu egin du sei urteren buruan. Izan ere, 2002ko dekretuan zehaztutako oinarrizko mugak bere horretan mantendu dira bost urtez, KPIaren arabera egokitu gabe. Aurtengo martxoko dekretuan ere ez ziren babeseko multzo denetarako mugak gaurkotu. Durangaldeko 1.989 lagun daude Etxebiden izena emanda, babeseko etxebizitza erosteko eta alokairuan hartzeko.

Alokairuko etxebizitza izateko zein etxebizitza erosteko babes ofizialeko etxea izateko zerrendan sartu gura duenak urtean, gehienez, 35.000 euroko sarrerak izan behar ditu. Kasu honetan, Jaurlaritzak, batez beste, %16 handitu du gehienezko muga; aurrekoa 31.000 euroan zegoen. Alokairu sozialetarako sarbidea izateko muga ere handitu dute, 22.000 euroraino; 15.100 eurotik 21.100 eurora igo zuten lehenago.

Horiek oinarrizko mugak dira diru-sarrerak dituen pertsona bakarra aintzakotzat hartuta, elkarrekin biziko direnen kopuruaren eta diru-sarreren araberako mugak egokitu egiten dira-eta. Javier Madrazo Etxebizitza eta Gizarte Gaietarako sailburuak azaldu duenez, “gaurkotze osoa” izan da eta etxebizitza mota guztiak kontuan hartu ei dira. Babesekoetara eta alokairu sozialeko etxebizitzetara sarbidea izateko mugak zehazteaz gainera, besteak beste, finkatutako prezioa duten etxebizitzak ere hartu dituzte kontuan. Horiek erosteko gehienezko diru sarrera 45.500 euroan finkatu dute; lehen baino 2.500 euro gehiago.

Babeseko denak ere ez ei dira hein berean garestituko; handienak –90 metro koadro ingurukoak– ez dira garestituko, adibidez. Etxebizitza eta Gizarte Gaietarako Sailak etxe txikiagoak egiteko asmoari eutsi gura ei dio, eta “famili eredu berrien” premiei erantzun.

Zozketak Durangaldean

Elorrion urriaren 6an zotz egingo dituzte babeseko etxebizitzak eta alokairukoak. Zaldibarren ere finkatutako preziodunak laster zotz egitekoak dira.


Memoria, umorea

Gaur, 21:30ean, Irurtzungo kultur etxean.

Irurtzungo Antzerki Zikloak hirugarren emanaldia izanen du gaurkoan. Zanguango teatro konpainiak Aquí va a pasar algo obra ekarriko du. Txubio Fernandez de Jauregi eta Migel Garces aktoreak izanen dira eszenatokian, Migel Muñozek zuzenduta. Umorea erabilita, memoria galtzean egunerokotasunean sortzen diren arazo eta egoeretan sakontzen du obrak.

Zein diren gogoratzen ez duten eta euren burua berrasmatzera behartuta dauden bi pertsonaren larruan sartuko dira antzezleak. Uneoro pertsonalitate bat sortu beharko dute. Baina bitartean zein diren jakiteko arrastoak bilatzen segituko dute. Irudimen eta joko ariketa ikuskizun komiko poetikoan. Egoera barregarritan nork bere burua islatua ikustea ez da arraroa izanen, haiek dioten moduan: “memoria txakur tonto baten modukoa da, makila bota eta edozer gauza ekartzen dizu”.


Baskonia garaiz esnatu da eta jipoia eman dio Morabanc Andorrari

Norgehiagoka parekatua izan da atsedenaldira arte, baina Arabako taldeak erakustaldia eman du hirugarren laurdenean eta garaipena erosoa lortu du (95-77).

Baskoniak 95-77 irabazi dio Morabanc Andorrari Buesa Arenan eta hirugarren garaipena lortu du Endesa Ligan. Ostiralean Euroligari garaipenarekin ekin zioten etxean eta bi egunetan bi garaipen lortu ditu Arabako taldeak.

Kosta egin zaio Baskoniari partidan sartzea eta Morabanc Andorrak lana egin arazi dio etxeko taldeari atsedenaldira iritsi arte. Lehen laurdena parekatua izan da, eta Baskoniak hiru puntuko abantaila soilik lortu du (28-25). Bigarren laurdenean ere parekotasuna izan da nagusi Buesa Arenan. Morabanc Andorrak ondo eutsi dio Baskoniari eta norgehiagoka 48-44ko emaitzarekin iritsi da atsedenaldira.

Hirugarren laurdenean esnatu da Baskonia. Arabako taldeak erritmoa bizitu eta defentsa sendotu du. Ondorioz, Morabanc Andorrari askoz gehiago kosta zaio saskiratzeak lortzea, baita etxeko taldearen erasoko jokoa gelditzea ere. Baskoniak hirugarren laurdenean erakustaldia eman du, eta 19 puntuko abantailarekin ekin dio azken laurdenari (84-65). Morabanc Andorrak ezer gutxi egin ahal izan du azken laurdenean eta garaipena Baskoniak lortu du (95-77).

Fitxa teknikoa:

95. Baskonia (28+20+36+11): Shane Larkin (5), Jaka Blazic (13), Adam Hanga (13), Tornike Shengelia (19), Andrea Bargnani (9)-hasierako bostekoa-, Johannes Voigtmann (5), Rafa Luz (6), Kim Tillie (-), Tadas Sedekerskis (1), Josh Akognon (20) eta Ilimane Diop (4).

77. Andorra (25+19+21+12): Andrew Albicy (10), David Jelinek (7), Thanasis Antetokounmpo (1), Nacho Martin (2), Georgi Shermadini (15) -hasierako bostekoa- Thomas Schreiner (9), Beka Burjanadze (14), Oliver Stevic (1), David Navarro (7) eta David Walker (11).

Epaileak: Carlos Cortes, Juan de Dios Oyon, Miguel Angel Perez Niz.


Denis Itxaso, 'bizitzan etengabe aldatzen ari den euskal sozialista'

2003tik Donostiako Udaleko zinegotzia da. Odon Elorzak sartu zuen udaleko lan-taldean, eta alkate izan zen urteetan Itxaso izan zuen bidelagunik gertukoena.

Bere ilusio kolektiboa: 2016an Donostia Europako Kultur Hiriburu izatea eta ospakizunetan parte hartzea. Erronka pertsonala: ingelesez ondo hitz egitea. Kezka politikoa: bizikidetza Euskadin. Hala jasotzen ditu bere helburu nagusiak Denis Itxaso Gonzalez (Donostia, 1973) sozialistak bere blogean. Bizitzan etengabe aldatzen ari den euskal sozialistatzat du bere burua. Zientzia Politikoetan eta Administrazioan lizentziaduna (EHU), PSE-EEko kidea da Itsaso oso gaztetatik.

2003tik Donostiako Udaleko zinegotzia da. Odon Elorzak sartu zuen udaleko lan-taldean, eta alkate izan zen urteetan Itxaso izan zuen bidelagunik gertukoena. Ingurugiro, Turismo, Kirol, Gazteria eta Kultura sailetan hartu du parte urte hauetan guztietan. 2009tik PSE-EEren Gipuzkoako Exekutibako Ingurugiro idazkaria da, eta hondakinen kudeaketa politikak izan ditu hizpide, batez ere, bere agerraldietan.

2011ko udal-hauteskundeetan PSE-EEk Donostiako alkatetza galdu zuenetik, oposiziotik egin du lana Itxasok, eta, batez ere, azpiegiturak, garraioak eta ingurugiroa izan dira bere langaiak.

San Markos Mankomunitateko presidentea da 2012tik, Donostiako eta inguruko herrietako hondakinen kudeaketaz arduratzen den erakundea. PSE-EEk, EAJk eta PPk adostu zuten Itxaso Mankomunitateko buru izendatzea; Bilduri ardura hori kentzeko akordioa izan zen.

Diario Vasco eta El País egunkarietan iritzi-artikuluak idazten ditu tarteka, eta bere blogean ere, artikulu ugari plazaratzen ditu gaurkotasun politikoari lotutakoak. EITB taldeko tertulia politikoetan ere maiz hartzen du parte, euskaraz eta gaztelaniaz. Ezkerreko eskuarekin liburua plazaratu zuen Gemma Zabaleta Enplegu eta Gizarte Gaietako sailburu ohiarekin batera. Bertan, Euskal Herriko bakegintzan sozialistek egin duten lana nabarmentzen dute

Zinema, idazketa eta futbola ditu Itxasok afiziorik gogokoenen artean.


Biritxinaga: “Emakume izateagatik inork ez nau gutxietsi; txirrindularitzan errespetua da balio nagusia”

Duela bi aste Ibon del Olmo futbol-epaileagaz egon ostean, asteon Alaitz Biritxinaga txirrindularitza-epaileagaz izan da ANBOTO. Atxondarrak 21 urte daramatza epaile lanetan eta urte luzez jarraitzeko asmoa duela aitortu du.

Zer dela-eta epaile lanetan?

Betidanik gustuko izan dut txirrindularitza. Gaztetxoa nintzenean, bizikletan asko ibiltzen nintzen. Behin, Javier Elorriagak Bizkaian epaileak behar zituztela esan zidan, eta gura izanez gero, Iñaki Solagaistua epaileen presidenteagaz hitz egingo zuela esan zidan, eta orduz geroztik epaile lanetan nabil.

Eta dagoeneko 21 urte egingo dituzu epaile lez.

Hala da, bai. 20 urtegaz etxeko lasterketan egin nuen debuta, eta orduz geroztik, makina bat lasterketatan izan naiz.

Zer oroitzapen duzu lehen lasterketa hartaz?

Nahiko urduri nengoen, baina lasterketa ondo joan zen. Lasterketan taldeetako zuzendariekin hitz egitea egokitu zitzaidan, eta aurrez ere beraiekin harremana banuenez, ondo joan zitzaigun lehen lasterketa hura.

Emakume asko zabiltzate epaile lanetan?

Duela 21 bat urte emakumezko lau epaile genbiltzan Bizkaiko lasterketetan, eta orain ere beste horrenbeste egongo gara. Epailerik gehienak gizonezkoak diren arren, bagabiltza emakume batzuk oraindik ere.

Lasterketaren batean erabakiren bat hartu behar izan duzunean, emakume izatearren inor saiatu da zure erabakia gutxiesten?

Inoiz ere ez. Inork ez du nire erabakia gutxietsi, eta inork ez nau emakume izateagatik gutxietsi. Txirrindularitzako balio nagusia errespetua da eta lasterketetan momentu beroak egoten diren arren, inork ez dit inoiz errespetua galdu. Egia da 21 urtean hainbat eztabaida izan ditudala lasterketetan, baina hitz eginda denok ulertzen dugu elkar. Sarri gertatu izan zait hamar minutu lehenago eztabaidatzen ibili naizen zuzendari bategaz lasterketa bukatu ostean kafe bat hartzera joatea.

Beraz, esan daiteke txirrindularitzan epaile, zuzendari, txirrindulari... artean hartu-emanak sortzen direla?

Bai, gure artean tratu oso ona daukagu. Lasterketa askotan betikoak egoten gara, eta harremana estutu egiten da.

Baina, norbait zigortu behar duzuenean, tentsio momentuak ere egongo dira, ezta?

Kirol guztietan bezala egoten dira tentsio momentuak, jakina, baina hitz eginda dena konpontzen da.

Zure burua epaile zorrotzat daukazu?

Guk gure lana egin behar dugu, eta legeak betetzeko daude. Aitortu behar dut aukerak ematen ditudala eta inor ez dudala lehenengoan zigortzen, baina birritan esan ostean zerbait egiten duenari zigorra jartzen diot.

Norbait kanporatu duzu inoiz?

21 urtean txirrindulari bakarra bota dut lasterketatik, Patxi Vila. Caja Ruralegaz afizionatua zela zulatua izan zuen, eta autoari helduta zihoala, askatzeko esan nion. Behin eta berriro esan nien, eta, azkenean, kanporatu egin nuen.

Senarra Eibar Energia Debabarrenako zuzendaria duzu. Inoiz bera edo bere txirrindulariren bat zigortu behar izan duzu?

Ez, inoiz ez dut ez Galder ez bere txirrindularirik zigortu. Galder zuzendari lanetan dabilen lasterketetan nik ezin dut epaile-lana egin, araudiak ez digu uzten eta.

Horrenbeste lasterketatan epaile lanetan arituta, hainbat anekdota izango dituzu.

Hainbat istorio ditugu, bai. Aurten, esaterako, Debako emakumezkoen lasterketan, irten eta berehala eroriko bat egon zen. Lasterketan zeuden anbulantzia biak eta medikua Mendaroko ospitalera joan ziren. Orduan, ertzainekin hitz egin eta lasterketa neutralizatu egin genuen, anbulantzia eta medikurik gabe ezin baitugu jarraitu. Lasterketa zubi azpi batean gelditzeko eskatu nien ertzainei. Euria ari zuen eta, bertan geldituz gero, neskak izoztu egingo ziren hotzaren hotzagaz. Ertzainek anbulantzia berehala etorriko zela esan, eta, neutralizatuta, astiro-astiro jarraituko genuela esan zidaten. Azkenean, helmugatik kilometro batera eman nien irteera txirrindulariei.

Epaile izateaz gain, bi mutikoren ama ere bazara. Nola ikusten dute semeek zure ofizioa?

Txiki-txikitatik txirrindularitza gustuko dute biek. Hori da etxean ikusi dutena, eta gogoko dute. Seme nagusia jaio eta bi egunera Zornotzako Klasikoa ikustera joan ginen, eta horrela ibiltzen gara, karreraz karrera. Senarrak lasterketarik ez duenean, bi semeak beragaz etortzen dira nire lasterketak ikustera. Bestalde, nik lasterketarik ez dudanean eta senarrak zuzendari lanak egin behar dituenean, bere lasterketak ikustera joatean gara. Gero, eguna pasatzeko aprobetxatzen dugu.


Zehaztasunik gabeko gomendioak onartu ditu Toledoko Itunak

Horrenbestez, pentsioen erreforma nahi duen bezala egiteko bidea zabaldu dio Zapaterori, erretiro adina luzatzea barne dela.


Bizkaiko Eskola Arteko Kiniela Txapelketaren hirugarren jardunaldia jokatuko dute asteburuan

Bizkaiko Eskola Arteko Kiniela Txapelketa jokatzen ari dira Markina-Xemein, Berriatua, Gernika-Lumo eta Durangoko puntistak. Urriaren 23an hasi zen alebin eta txikien mailako zesta-punta txapelketa Markina-Xemeinen, eta azaroaren 1ean Berriatuko frontoian jokatu zuten bigarren kanporaketa. Asteburu honetan, berriz, Gernika-Lumon jarraituko du norgehiagokak domekan [azaroak 6]; 10:00etan hasiko dira kinielak.

Zesta-punta jokalari denak denekin jokatuko dute txandaka, multzo bitan banatuta, eta multzo bakoitzean puntu gehien ateratzen duten aurrelariak eta atzelariak euren arteko partida bat jokatuko dute kategoria bakoitzeko txapelduna zein den erabakitzeko.

Umeen zesta-punta erakustaldia. Argazkia: Xistera

Bizkaiko Txapeldunak gero, Gipuzkoako txapeldunen kontra ariko direla azaldu du Santi Olabe Markina-Xemeingo frontoiko arduradunak.

Momentura arteko puntuazioa. Maila bietako puntistak puntuak lortzen hasiak daude. Txikien A mailan esate baterako, 25 puntu ditu Berriatuko Ametsek eta 24 puntu Markina-Xemeingo Atainek; 15 puntugaz berdinduta doaz Arakis markina-xemeindarra, Ekaitz gernikarra eta Alejo durangarra. Txikien B mailan, bestalde, Arratibel gernikarrak (30 puntu) eta Izaro markina-xemeindarrak (28 puntu) dituzte puntu gehien.

Alebin mailari dagokionez, Liher (30 puntu) eta Kobeaga (28 puntu) gernikarrak doaz A taldeko sailkapenaren buruan. B taldean, ostera, Arrasate markina-xemeindarrak ditu puntu gehien, 30 hain zuzen.


Erresuma Batuak alerta maila gorena jarri eta Armada zabaldu du

Alerta maila gorenak esan nahi du erasoa jaso dezaketela "berehala". Salman Abedi Manchesterren jaio zen eta, antza, trenez heldu zen Londresetik atentatuaren egunean.

Theresa May lehen ministro britainiarrak iragarri du Erresuma Batuak alerta maila "kritikoa" jarri duela indarrean, 1etik 5erako eskalan maila gorena, eta Armada zabalduko duela Manchesterren izandako atentatuaren ostean segurtasuna bermatzeko.

Alerta maila gorenak esan nahi du jaso dezaketela "berehala"; hori dela eta, Indar Armatuetako kideak poliziekin batera arituko dira lanean hainbat lekutan, Mayk Downing Streeten egindako agerraldi batean jakinarazi duenez.

Hala, Armada britainiarrak Buckingham jauregia, Parlamentua, Downing Streeteko egoitza eta enbaxadak zainduko dituzte, Erresuma Batuan alerta egoera gorenena ezarri eta gero.

Militarrek, era berean, segurtasuna indartuko dute Londreseko kaleetan eta bestelako leku garrantzitsuetan, besteak beste, merkataritza-zentroak, tren geltokiak eta estadioak.

Soldaduak Scotland Yarden aginduetara arituko dira, "leku klabeetan" segurtasuna sendotzeko, zehaztu dutenez.

Cobra larrialdi batzordean segurtasun indarretako eta inteligentzia zerbitzuetako buruekin bigarrenez bildu ostean, Mayk ohartarazi du Salman Abedi terroristak babes sarea izan zezakeela.

"Egun osoan egindako lanak erakutsi digu ezin dugula baztertu erasoarekin lotutako pertsona talde bat izateko aukera", adierazi du Mayk, gainerako alderdi politikoekin batera ekainaren 8ko hauteskundeetako kanpaina bertan behera utzi ostean.

Michael Fallon Defentsa ministroak oniritzia eman dio "Tempora" deituriko operazioari, Poliziaren esku 5.000 soldadu jartzeari.

2014tik alerta maila laugarren koskan zegoen, bigarren altuenean, erasoa jasotzeko "aukera handiak" daudenean jartzen den mailan.

Bestalde, gizon bat atxilotu du bart Poliziak Stansted aireportuan, Londreseko iparrean, Siriara bidaiatu nahi zuelakoan, helburu terrristekin, Poliziak azaldu duenez. Edonola ere, atxilotuak ez omen dauka zerikusirik Manchesterreko atentatuarekin.

Hauteskunde-kanpaina, bertan behera

Ekainaren 8an egitekoak diren hauteskunde orokorretarako kanpainak bertan behera jarraituko du, kontrakoa esan arte, Manchesterreko atentatu suizidaren ondotik alerta egoera gorenena ezarri ostean, gaur, asteazkena, alderdi politikoek baieztatu dutenez.

Hala, Jeremy Corbyn zuzentzen duen Alderdi Laboristaren eta Tim Farronek gidatzen duen liberaldemokrataren kanpainek etenda jarraituko dute.

Bozeramale laborista baten esanetan, hauteskunde egutegiak bertan behera jarraituko du, berririk izan arte, liberaldemokraten moduan.

Terrorista, identifikatuta

Salman al Abeidi erasoa egin zuen hirian bertan jaio zen, eta errefuxiatu libiarren semea da, Tripoliko Segurtasun iturriek jakitera eman dutenez.

Aipatu iturrien arabera, Al Abeidi 1994an jaio zen Manchesterren, eta Muamar al Gadafiren diktaduratik eta errepresiotik ihesi Erresuma Batura joan ziren Samia Tabal eta Ramadan al Abeidiren bigarren semea zen.

Ian Hopkins Manchesterreko poliziaburuak azaldu duenez, gazte hori bakarrik egon den edo talderen batek laguntza eman ote dion aztertzen ari dira orain.


Lasa eta Odriozola izan dira aurresku txapelketako garaileak

Iñaki Lasa donostiarra

Donostiako Iñaki Lasa 7-11 urtekoen artean eta Ibarrako Aimar Odriozola 12-15 urtekoen artean. Horiexek izan dira Gipuzkoako Gazte Mailako Aurresku Txapelketako irabazleak. Aurten iaz baino dantzari gutxiagok parte hartu dute txapelketan, Landare elkarte antolatzaileen arabera, herrietan egiten den ligaxketan ere gutxiagok parte hartu dutelako. Hala ere, maila mantendu dela berretsi dute.

Horrez gain, epaimahaia erabakia hartzen ari zen bitartean, Errenteria Musikaleko ikasleek parte hartu dute, eta “emanaldi polita” egin zutela adierazi du Landarek.

Ereintzak euskal kulturaren alde lanean jarraituko duela esan du.


Lasaitzeko magia

Orfidal, Prozac, Lorazepan...Eguneroko bizitzako hitz bihurtudira askorentzat. Adituek uste duteemozioak bideratzeko baliabideakfalta dituela gizarteak.


Euskararen sustapenak bi milioiko igoera izango du, baina gastuaren batez besteko igoeraren azpitik egongo da

Euskara sustatzeko diru sailak %2,3 handitzea aurreikusi du Urkulluren gobernuak (ikusi grafikoan), 2013ko proiektuarekin alderatuz; zorpetze interesen igoeraren efektua kenduta, gastu orokorra %5,9 handituko da.

Eusko Jaurlaritzak gaur aurkeztuko du 2014. urterako aurrekontu proiektua Eusko Legebiltzarrean. Horrekin batera, kontuak osorik argitaratuko ditu. Heldu den urterako gastua aurtengoa baino handiagoa izango da, baina ez da iritsiko 2012ko aurrekontuetan zuten diru kopurura. BERRIAk Kultura eta hizkuntza sailean jasotako diru partidak aztertu ditu. Biharko egunkarian sailez saileko datu nagusiak zabal aztertuko ditu BERRIAk.

Xehetasunen artean, datuetako bat da euskararen sustapenari eskainitako dirua %2,3 igoko dela. 2013an baino diru gehiago da (2,3 milioi euro), baina aurrekontuek batez beste izandako igoeratik urrun dago. Kulturari eskainitako dirua %2,6 igoko da. Gorakadarik handiena duten funtzioen artean daude turismoa (%42) eta merkataritza (%24), 2013rako murrizketa handienetakoak jasan zutenetako bi. 2013. urteko proiektuaren alderatuz gastuan behera egin duten alorrak lau dira: gizarte ongizatea (-%3,5), komunitate eta gizarte zerbitzuak (-%3,9), finantza arauketa (-%6,9) eta industria (-%8,7).

Guztira, 10.215 milioi euroko aurrekontua aurreikusi du Iñigo Urkulluren gobernuak, 2013ko proiektuan baino %9,6 gehiago. Haatik, zorpetzeari lotutako gastuak izan duen hazkunde apartaren efektua aintzat hartuz gero, sailek eskura izango duten dirua %5,9 gehiago izango da. 2012ko aurrekontuekin alderatuz, %2,2 txikiagoa da aurrekontua, baina, zorraren zamaren eraginez, iaz baino 600 milioi gutxiago izango ditu gastatzeko.

Aurtengo aurrekontu proiektua ezohikoa izan zen. Historiako murrizketarik handiena – 1.132 milioi euro – iragarri zuen gobernuak. Azkenik, proiektu hori ez zen aurrera atera, oposizioko alderdi bat berak ere ez zuelako babestu. Edozein modutan, aurten ez zuela kontu horietan ezarritako gastu muga (9.316 milioi) gaindituko agindu zuen Jaurlaritzak.

Zorpetzea alde batera utzita, benetan gastatzeko 526 milioi gehiago izango ditu eskura gobernuak 2014. urtean. Egoera aurtengoa baino hobea da, baina oraindik 2012an baino 600 milioi gutxiago gastatu ahalko ditu. Aurrekontuaren programa gehienetan kalkulatu den gastua 2013ko proiektuan zegoena baino handiagoa da, baina bat bera ere ez da iristen 2012an zuen zenbatekora, zorpetzea izan ezik.


Termometroa (XXXV)

Koronabirusaren aroko eguneroko bat hemen, bost ahotsetara. Salbuespeneko errutinari tenperatura hartzeko termometro bat, poliedrikoa: Antzuolatik (Gipuzkoa), Iruñetik, Baionatik, Donostiatik eta, halabeharrez —ahotsetako batek bere anonimotasuna gordetzea eskatu duenez—, Bizkaiko herri zehaztugabe batetik kontatuta.


Nafarroako Kirol Jolasetan finalerdiak jokoan

Nafarroako eskuko eta erramintako pilota txapelketetako ligaxkako azken jardunaldia jokatu zen asteburuan, eta horrenbestez badakigu zein talde pasa diren finalerdietara. Horrela, lehen mailako eskuz banakako A mailan Huarte eta Oberena Ak bazuten finalerdietarako txartela ziurtatuta, eta hala ere irabazi egin zuten. B multzoan Paz de Zigandak bazuen pasea, eta Irurtzun B eta Gure Txokoaren artean erabaki zen beste pasea, Irurtzun B taldea gailenduz. Finalerdietan Oberena A Paz de Zigandaren kontra ariko da, eta Irurtzun B Huarteren kontra. Joan eta etorriko partidak jokatuko dira. Bigarren mailan, eskuz banakakoan Aralar Mendi B eta Altsasu sailkatu dira finalerdietarako. Horrela, finalerdietan Aralar Mendi Bk Zugarralde B izanen du aurkari eta Altsasuk San Migel A.


Apirilak 26an EHBilduren zerrenda aurkezpena

Apirilaren 26an (igandea) eguerdiko 12:30ean dema plazan Usurbilgo EHBilduren zerrendaren aurkezpena egingo dugu. (Eguraldi txarra egingo balu frontoian egingo genuke). Deialdi honetara herritar guztiak zaudete deituak, izan ere herritarrak izango baizarete protagonistak. Ekimen berezia, ikusgarria, koloretsua, alaia... izango da, formato berri batean. Animatu zaitezte!

Deialdi honen berri eta hemendik aurrera egingo diren gainerako ekimenak Usurbilgo EHBilduren blogetan eta sare sozialen bidez jakinaraziko ditugu. Jarraitu gaitzazue!


Hauts minekin eraso egin diote Laportari, Valentziako ekitaldi batean

Solidaritat Catalana per la Independencia (SI) alderdiaren diputatua ekitaldi politiko bat egitera zihoan, talde batek errieta egin eta hauts minak bota dizkionean.

Joan Laporta Solidaritat Catalana per la Independencia (SI) alderdiaren diputatuari errieta egin eta hauts minak bota dizkio gaur talde batek, Valentziako ekitaldi politiko baten sarreran.

Hotelera heltzean, jarraitzaileek laguntasuna erakutsi diote Laportari pankarta baten bidez eta independentziaren aldeko oihuak bota dituzte. Behin hotelaren barnean, lauzpabost pertsonek, tartean Juan Garcia Sentandreu Coalicion Valenciana alderdi-burua, osatutako talde batek Laportaren kontra irainak bota ditu. Liskarrean, hauts minak sakabanatu dituzte eta honen ondorioz, bertako guztiak doministiku egin hasi dira.

"Pasadizozko gertaera" definitu du Laportak gertakaria. Diputatuaren aburuz, "ongi jokatu ez duten lauzpabost pertsonen kontu bat izan da".


Artelanak zozkatuko dituzte Bermeoko sutean kaltetutakoei laguntzeko

2013ko apirilaren 11ko sutean kaltetutakoak lagundu nahi ditu Bermeo Suten 2013 elkarteak; horretarako, ezbeharraren urteurrenean, ekitaldi solidaria egingo du. Apirilaren 11n, beraz, zozketa bat egingo du Bermeoko Kafe Antzokian 20:00etan, sutean kaltetutakoei eraikinak berreraikitzen laguntzeko. Hain zuzen, Barrueta Arte Elkarteak eta Euskal Akuarelarien elkarteak dohainik emandako artelanak zozkatuko dituzte bertan.

Irailean egin zuten artelanen erakusketa solidarioa

Joan den irailean egindako erakusketa solidarioan salgai egon ziren artelanak dira horiek; egun, Euskaltelek Zamudioko Parke Teknologikoan duen eraikinean ikusgai dituenak, hain zuzen ere. Dagoeneko parte har daiteke zozketan; euro bateko dohaintza eginda, herriko hainbat lekutan eskuratu ditzake herritarrak zozketan parte hartzeko tiketak.

Barrueta Arte Elkarteak eta Euskal Akuarelarien elkarteak emandako laguntza eta euren “lan zoragarrien dohaintza bihotz bihotzez” eskertu du Bermeo Suten 2013 elkarteak. Era berean, Berton elkartearen eta Llona inprentaren laguntza ere eskertu ditu.

Hala, datorren apirilaren 11n egingo duten ekitaldi berezian parte hartzera deitu ditu herritarrak Bermeo Suten 2013 elkarteak. Era berean, informazio gehiagorako elkarteko kide Arantza Pérez Basterretxearen (946885615) telefonoa jarri dute eskuragai.


Kilometroen baitan, bertso saioa antolatu dute

Ostiralean izango da, 22:30ean hasita, Soreasu Antzokian

Aurretik, 19:00etan irtenda, bertso poteoa egingo dute


Joxepo Kortadi omendu dute Egian

San Tomas egun berezia ospatu zuten atzo Egian, auzoaren alde lan izugarria egin duen bizilagun bat izan baitzuten gogoan: Joxepo Kortadi. Joan den azaroan hil zen Egiakoa, eta atzo omenaldi hunkigarria prestatu zioten Plaza Haundin. “Zuk egindako lana orain guri jarraitzea dagokigu”, kantatu zuen atzo Izarne Zelaiak, Unai Pelayo ‘Pelax’-ekin batera egin zuen emanaldian. Eta horri eutsiko diote bizilagunek, auzo bizi bat izaten jarraitzeko.


AHT gelditu elkarlanaren batzarra


Gaur arratsaldean jasoko du Bageraren ‘Mintzalaguna’ programak Abbadia saria

BERRIA Telebistak zuzenean eskainiko du Gipuzkoako Aldundiaren ekitaldia, 19:00etatik aurrera.

Gipuzkoako Foru Aldundiak gaur emango du aurtengo Antton Abbadia saria, 19:00etatik aurrera Donostian, Diputazioaren egoitzan. Bagera Donostiako Euskaltzaleen Elkartearen Mintzalaguna ekimena izango da sariduna. Aldunditik Martin Garitano ahaldun nagusiak eta Zigor Etxeberua Euskara zuzendariak hartuko dute parte ekitaldian. Euskararen normalizazioaren eta erabileraren aldeko lana aitortzen du Aldundiak.

Joxerra Garzia Garmendia irakasle eta euskaltzalea izan zen azken irabazlea, euskararen normalizazioaren alde publizitatearen edota hedabideen arloetan egindako lanagatik. Aurrekoa, Imanol Urbieta musikaria. BERRIA Telebistak zuzenean eskainiko du gaurko ekitaldia.


Bihar aurkeztuko da, galdera

Ekainaren 18rako prest dira Goizueta eta Aranon ere; orduan eginen da Gure Esku Dagoren Mendialdeako galdeketa, eta bihar emanen dute galdeketan eginen den galderaren berri, 12:00etan Leitzan.

Era berean, ekainaren 18an bertan edota aurrez bozkatzeko guneak zein izanen diren ere zehaztuko dute.

Ahots ezagunak, bideoan

Bestalde, pasa den asteburuan galdeketa babesteko bideoa grabatzen aritu dira Mendialdeako hainbat herritan; baita Aranon eta Goizuetan ere.

Abesti bat ere egin dute, eta bertan hartu dute parte Maider Ansa aranoarrak eta Dani Narbarte goizuetarrak. Emaitza, pare bat aste barru!


“Jarrera honek gobernu sozialistaren porrota besterik ez du ikustarazten”

Irunek oraindik 2019rako aurrekonturik gabe jarraitzen du. Egoera horren aurrean, oposizioko hiru talde nagusiek apirilean osoko bilkura deitzea exijitu diote Jose Antonio Santano alkateari. “Ez da aurrekontuak onartzeko udalbatzaren deialdia egin dezala eskatzen diogun lehen aldia, behin eta birritan eskatu diogu, orain arte bakoitzak bere aldetik, bera baita eskumen hau duen bakarra”, adierazi dute SPI, EAJ eta EH Bildu taldeko bozeramaileek.

“Hamarkadetan ahaztutako arazoei” erantzuteko aurrekontuak onartzea ezinbestekoa dela nabarmendu dute hiru taldeek. Era berean, David Soto (SPI), Xabier Iridoy (EAJ) eta Jokin Melida (EH Bildu) bozeramaileek hiriak pluraltasuna behar duela adierazi dute, “iritzi ezberdinek hiri bat aberasten baitute”. Gainera, demokraziak eskaintzen dituen ahalmenak eta gaitasunak baztertu izana leporatu diote udal gobernuari, eta oraindik Irungo errealitatea onartzeko gai ez direla gogor salatu dute. “Jarrera honek gobernu sozialistaren porrota besterik ez du ikustarazten, bere ahultasuna eta Irunen alde egiteko ezintasuna”.

Hala, dagoeneko mozio bat aurkeztu dutela jakinarazi dute oposizioko hiru talde nagusiek, datorren ostiraleko (hilak 29) udalbatzan eztabaidatu eta bozkatzeko.


AISA eta langabetuentzako euskara taldeetan izena eman daiteke

Beste urte bateko AISA taldeko ikasleak, ikastaroan.

AISA (etorkinentzako euskara ikastaroa) eta lagabetuen taldeetan izena eateko epea zabaldu du udalak, etainteresdunek, otsailaren 3ra arte izango dute izena emateko aukera. Horretarako, udaletxeko Hizkuntza Politika departamendura (Herriko Plaza, 1. solairua) jo beharko dute.

Bi ikastaroak otsailean hasi eta ekainean amaituko dira. Langabetuen kasuan, izena emateko garaian Lanbidek ematen duen lan egoeraren ziurtagiria (Dardea) aurkeztu beharko dute eta parte hartzen duten ikasleek %85eko asistentzia bermatu beharko dute.


Euskara-ikasketen gastuak ordaintzeko dirua emango du Sopelako Udalak

Sopelako auzotarrak euskalduntzeko helburuagaz, Udalak gaur zabaldu du 2015-2016 ikasturtean euskara ikasteko izandako gastuei aurre egiteko diru-laguntzen urteko deialdi publikoa. Eskaerak aurkezteko epea urriaren 31ra arte izango da.

Sopelan erroldatuta daudenei eta gutxienez 16 urte daukatenei zuzenduta daude diru-laguntzak. Ondoko arrazoiengatik udal euskaltegian izena eman ez dutenek ere eska dezakete:

Matrikula egin gura duten maila edo ikastarorik ez egotea.

Gura duten ordutegian talderik ez egotea.

Lana edo ikasketak direla-eta.

Hala, ikastetxe ofizialetan edo homologatutako ikastetxeetan egindako matrikula eta irakaskuntzaren %50a (egonaldiak kanpo) diruz lagunduko du Udalak. Diru-laguntza eskatzen den mailan emandako eskola-orduen %80an (gutxienez) egon izana edo, bestela, diru-laguntza eskatzen den maila gainditu izana egiaztatu beharko dute eskatzaileek. Horrez gainera, Sopelako Udalean ordaindu beharreko zerga, tasa eta prezio publikorik zor ez izatea ezinbesteko baldintza izango da.


'Donde el corazón te lleve', gaur, ETB2n

Michael Steinke-k zuzendu eta Sophie Schütt eta Carolina Vera- Squella protagonista dituen film dramatikoa izango da ikusgai.

Gaur, ETB2n, Donde el corazón te lleve, Michael Steinke-k zuzendu eta Sophie Schütt eta Carolina Vera- Squella protagonista dituen film dramatikoa, izango da ikusgai.

Kanpoan zazpi urte eman ondoren, Antonia Vogt eta semea Afrikara, jaioterrira, itzuliko dira. Familiak naturaltasunez hartuko ditu, baina aspaldiko mutil-laguna, Antonia inoiz ahaztu ez duen eta emaztearekin alboko arrantxoan bizi den gizona, mesfidati agertuko da. Urte asko igaro badira ere, bi familien arteko lehia gero eta handiagoa da.

Gaur, 16:15etik aurrera, Donde el corazón te lleve, ETB2n.


Jonjo Agirre zinegotziak dimisioa eman du

Astelehenean udaletxean aurkeztu zuen NaBaiko zinegotziak bere dimisioa. Idatzian zinegotziak azaldu duenez, Aralarko Altsasuko taldeko eta Nafarroako zuzendaritzaren artean desakordioak izan dira Urdiain-Altsasu industrialdea dela eta. Desadostasun horien ondorio litzateke dimisioa. Jonjo Agirrek bere dimisio gutunean azaldu duenez "Altsasuko Aralarren taldeak industrialde eredu horrekiko ezadostasuna agertu genuen informazio orrien bidez, bidenabar bestelako industrialde eredu baten alde eginez". Horren berri alderdiak aldez aurretik bazuela ere ziurtatu du. Kartelak jarri eta aste batera alderdiaren Nafarroako zuzendaritzak gaia aztertu omen zuen eta prentsa ohar baten bidez industrialde egitasmoaren alde azaldu zen. Dimisio idatzian zinegotzia kexu da Aralarren zuzendaritzak jarraitutako prozedurarekin, e-postaz jakinarazteaz gain, batetik, "ez Altsasuko taldeari, ez zinegotzioi ezer galdetu gabe, azalpenik emateko aukerarik gabe" hartu dituelako erabakiak. Eta, azkenik, bera egiten dutelako "kartelak jarri eta banatzearen" arduradun bakarra. Bere idatzian Jonjok dioenez, "Aralarreko Nafarroako koordinatzaileak eta zuzendaritzak zinegotzi izan naizen honengan konfiantza handiegirik ez dutela ondoriozta liteke, eta Altsasuko taldeak hartutako erabakien erantzule bakartzat jotzen nautela, batak nahiz besteek". Horregatik, "ez Nafarroako Aralarri ez Altsasuko NaBairi traba gehiagorik ez egiteko asmoz, zinegotzi karguari uko egiten diot". Jonjo Agirrek alkateordea izateaz gain, Euskara, Agenda 21 eta Ingurumen, Abeltzaintza eta Mendien ardura zuen. Horretaz gain, Sakanako Mankomunitateko Euskara Zerbitzuko buru ere bazen.


Ordenantzetan lortutako hobariekin pozik dago EAJko udal taldea

Urriaren 5ean onartu zituen, aho batez, udalbatzak 2018ko ordenantza fiskalak eta EAJko udal taldea pozik dago "gizarte-ongizate arloan eraginkorrak eta garrantzitsuak diren hobari gehiago txertatze lortu" duelako. Diote behar gehien duten pertsonei zuzenduta aurkeztu dituzten proposamenak aurrera ateratzea lortu dutela.

EAJko udal taldeak bidalitako prentsa oharrak dio pozik daudela 2018ko ordenantza fiskaletan ere gizarte-ongizate arloan eraginkorrak eta garrantzitsuak diren hobari gehiago txertatzea" lortu dutelako. "2017an ludotekako eta gaztelekuko ikastaroetan, eta Jabetza eskolako tasetan lortu zituen hobariak; datorren

urteari begira, hobari horiek kiroldegiko, euskaltegiko eta kultur etxeko tasetan ere aplikatzea lortu du.

Hobari horiek eragin zuzena izango dute herritarrengan, bereziki, behar gehien duten oñatiarrengan:

DSBren onuradunengan, kide ugariko zein guraso bakarreko familiengan eta genero-indarkeriaren

biktimengan, esate baterako".

"Zergei dagokienez, EAJ-PNVk udal-gobernuaren konpromisoa lortu du OHGZ eta EIOZen inguruko hobari

eta salbuespenak ordezteko ordenantzak berehala erregulatzeko; hala, onuradunek urtarrilaren 1etik

aurrera jaso ahal izango dituzte aipatu hobariak. Izan ere, araudi-aldaketa egonda, aipatutako bi zergen

gaineko hobariak ordenantza fiskalen dokumentutik desagertzen dira, eta, ondorioz, horien onuradun

diren herritarrak (DSBren onuradunak, guraso bakarreko familiak, genero-indarkeriaren biktimak,

nekazaritza-sektorea…) onurarik gabe geldituko dira. EAJ-PNVren proposamenari esker, onuradunek orain

arte bezala jaso ahal izango dute hobaria".

Hondakinen zergaren inguruko iritzia ere jasotzen du prentsa oharrak eta dio "kezkatuta" daudela "zabor-bilketak eragiten duen defizita dela eta" . Jeltzaleen iritziz, ez da Udal Elkarteak gomendatzen duen gastu-mailarekin bat datorren udal tasa aplikatzen. “Etxebizitza bakoitzak urteko 131,13€ ordaintzen ditu zabor-bilketagatik, eta horrek, bizileku eta urteko, 20€-ko defizita sortzen dio Udalari”, azaldu dute jeltzaleek. Datorren urteari begira zabor-bilketa tasa bi euro igotzea proposatu du EAJ-PNVk (%2.6). "Modu horretan, pixkanaka, zerbitzuaren defizitari aurre egiten zaio, eta, etorkizunera begira, saihestuko egingo da 2017an ezarri zen bat-bateko igoera. EAJ-PNVk etorkizunera begira egin du tasaren igoera-proposamena. Gaur egun EH Bilduren gobernuak aplikatzen duen diru-bilketa baina bide zuzenagoa eta orekatuagoa dela uste baitugu".


Euskal Herriko Hazien Sareko zaindarien III. topaketa egingo da zapatuan Antzokian

Euskal Herriko Hazien Sarea batzarrak topaketa bat antolatu du zapaturako (martxoak 15), bere baratzean Euskal Herriko barietateak landatu eta hauen bioaniztasuna berreskuratzeko tokia gorde nahi duten hazi zaindariei zuzendua. Goizeko 10:00etan Antzokian batuko dira eta egun erdiz hazi zaindariak formatu eta hazi trukea eta banatzea ahalbidetzea da asmoa. Ikusi egitaraua!

HAZI ZAINDARIEN III. TOPAKETA, EGITARAUA:

10.00-10.30 Kafea eta inskripzioa

10.30-12.30 Hazi Zaindarien formakuntza eta hazi banaketa

12.30-13.00 Hamaiketako (EHHSren kontutik)

13.00-14.00 Hazien Sarearen batzar orokorra

14.30ean Bazkaria Gaztetxean (bakoitzak ekarri behar du bere

bazkaria, denon artean elkarbanatzeko)


Okherren lehen diskoa, labetik atera berri

11 kanta ditu lanak: musikari laudioarraren bideoklipetan plazaratutako 6 abestiak eta beste bost abesti berri.

Kalean dago jada Okher rap abeslariaren lehen diskoa. 11 abestiz osatuta dago lana. Horietako 6 jada argitaratuta daude, artista laudioarrak azken urtean plazaratu dituen bideoklipen bidez. Beste bost abestiak, aldiz, guztiz berriak dira. Aiaraldeko, Murtziako edota Indonesiako musikarien laguntzarekin grabatu du Okherrek diskoa. “Ia bi urtetan zehar landuriko prozesua izan da”, azaldu du abeslariak. “Gogorra” izan dela nabarmendu du: “musika ekoizpenean zerotik hasi nintzen. Nire Kabuz ikasi dut produzitzen, pazientzia askorekin eta profesionalen aholkuez baliatuz batzuetan”.

Hainbat tokitan eskuratu daiteke Cda formatu fisikoan: Laudioko Sorgin eta Keska tabernetan eta Bilboko Brasa Kanalla jatetxean eta Tattoo Adicts tatuaje dendan. Internet bidez ere eskuratu ahalko da, Okherrekin zuzenean kontaktuan jarrita. “Garrantzitsua da erosle bakoitzak albumarekin argazki bat egin eta niri bidaltzea. Izan ere, nire asmoa da lehen 500 kopiak salduta daudenean argazki guztiekin eskerrak emateko bideo bat sareratzea”.

Kontzertuak eta dokumentala

Disko argitaratuta, kontzertuak ematen hasiko da Aiaraldeko musikaria. “4 musikarirekin nago zuzenekoak prestatzen”. Horrez gain, dokumental bat ere prestatzen ari da, egitasmo guztia ikus-entzunezkoak baliatuta hobeto azaldu ahal izateko.


Kaleratzeei buruz ados jarri dira CELeko langileak eta Lucart

Itunarekin amaitu da CEL papergintza enpresaren konkurtsoa. Akordioa lortzeko azken egunean, langile batzordea eta CEL erosiko duen taldea, Italiako Lucart, ados jarri ziren kaleratze kopuruari eta lanean geratuko diren langileen baldintzei buruz.

Alternatiba enpresaren itxiera zela ikusita, CELeko langileen batzarrak Lucarten proposamena onartu zuen astearte arratsean. Baina langile batzordearen oniritzia behar zen —ELAk gehiengoa du—, eta ez zen atzo arratsaldera arte iritsi. Azken saio bat egin zuen kaleratzeak gutxitzeko eta kalte-ordainak handitzeko, eta bi xedeak lortu zituela adierazi du. Horrenbestez, 59 langilek erretiro aurreratua hartuko dute, eta 21 kalera joango dira, horietatik lau beren borondatearen aurka. Kaleratzea onartu dutenak lan poltsa batean sartuko dira, eta haiei deituko diete enpresak norbait kontratatu behar badu.

Paper enpresa konkurtsoan sartu zenean, 222 langile zituen, eta lau lantegi: bi Artziniegan (Araba), eta bana Bizkaiko Enkarterriko bi herritan, Zallan eta Gueñesen.

Lanean geratuko diren 145 langileek soldata txikiagoak jasoko dituzte. Soldatak batez beste %20 jaitsiko dira: gutxienez %8 txikituko diete (80 langileri), eta gehienez %50 (zuzendari batek).

Lucarten alde egin zuten erakundeek, papergintzako enpresa delako eta eskaintza «serioa» egin zuelako. 6,3 milioi pagatuko ditu CELen truke, eta agindu du hurrengo bost urteotan hogei milioi inbertituko dituela.

Langile batzordeak «erakundeen inplikazio eskasa» salatu du.


Gaur emango diete azken agurra bi mendizale gipuzkoarrei

Gorpuak Elgoibarrera ekarri dituzte astelehen honetan, Logroñon autopsia egin ostean.

Bi mendizale hil ziren herenegun, igandea, Errioxako San Lorenzo tontorraren inguruan elur-raketak erabiliz ibilbide bat egiten ari zirela erori ostean. Valdezcaray eski-estaziotik hurbil gertatu zen istripua. Biktimetako bat Joseba Zinkunegi Sortuko buruzagia (50 urteko eibartarra) da, eta bestea Iker Jausoro oñatiarra (48 urte).

Biak Elgoibarren bizi ziren. Gorpuak astelehen honetan ekarri dituzte Logroñotik, autopsia egin ostean. Hileta-elizkizuna gaur, asteartea, izango da Elgoibarko San Bartolome elizan.

Irrist egin eta amildegi batetik behera erortzeagatik hil dira ziren bi mendizaleak. Erreskate-taldeak jakinarazi zuenez, 14:00ak aldera gertatu zen ezbeharra, raketekin mendian zebiltzan bi gizon erori eta gero. Eibarko biktima berehala hil zen; mendizale gasteiztarra, berriz, ospitalera eraman zuten arren, 16:00ak aldera hil zen, Errioxako Gobernuko iturrien baieztatu zutenez.

Ezcarayn egoitza duten Guardia Zibilaren Mendiko Erreskateko Taldeko kideak eta Valdezcarayko langileak istripuaren tokira joan ziren arren, helikoptero bat behar izan zuten biktimak handik ateratzeko.

Mendiak 2.271 metroko altuera du eta Errioxako eta Euskadiko mendizaleak ikusten ohi dira; eta, batez ere, tontorrera heltzeko estaziotik kanpo dauden bidetik ibiltzen dira.

Gune hauek Valdezcarayko instalaziotik at daudenez makinek ez dute elurra zapaltzen eta, batzuetan, irristagarriak diren guneak estaltzen dira. Hori izan omen daiteke gertakariaren sorburua.


PSN: oso larria eta jasangaitza da udalaren blokeo eta botere-gabezia

Samuel Carok, PSNko Erakundeetako Politikako Idazkariak, egin ditu adierazpen horiek. Carok NaBairi leporatu dio "zerbitzu publikoko bokazioa duen erakunde serioa izan beharrean arduragabe banda bat izatea". Sozialistak gogorarazi duenez "NaBaik sortutako udal blokeoak zuzenean udalaren ohiko jarduerari eragiten dio, baita olaztiarrei eskaintzen dien zerbitzuen kalitateari". EgitekoakCarok nabarmendu duenez "hainbat gaik berehalako konponbidea eskatzen dute". Sozialistek konponbidea behar duten gaien artean honakoak zerrendatu dituzte: langileen nominak sinatzea; uztaileko eta agorrileko ordainketa agiriak;San Migel festak antolatzeko kontratuak ixtea; Udal Musika Eskolako irakasleen kontratuak sinatzea (matrikulazio kanpaina irailaren 1ean hasi zen); uztailetik pilatutako faktura guztien ordainketa; Nafarroako administrazio auzitegiarekin lotutako gaiak; obra eta jarduera sailkatuetarako lizentziak ebaztea eta abar.


Paretak koloreztatzen

Gure herrietako pareta zahar eta grisak geroago eta gehiago ageri dira koloretsu, graffiteroen lanekin. Horixe egin dute, justu, argazkiko margolariek Bergarako Labegaraieta auzoko kiroldegiko horman.


Alkaiagan ireki nahi den asfalto plantaren kontra dagoela adierazi du Udalak

Alderdi guztiek aho batez onartu dute

Nafarroako Gobernuak aldeko txostena eman dio Orsa enpresak Alkaiagan zabaldu nahi duen asfalto lantegiari. Baina Udala ez da iritzi berekoa eta kontra dagoela adierazi du. Martxo hondarreko bilkuran, talde guziek aho batez onartu zuten asfalto planta irekitzearen kontra daudela.

Asfalto lantegia Lesakako lur eremuan eraiki nahi du Orsak, baina Berako herriarekiko duen hurbiltasunagatik Udalari «kezka» sortzen diola aipatu digu Josu Iratzoki alkateak: «beratarrak izanen lirateke kaltetuak». Bere hitzetan, «gure ustez ireki nahi den asfalto plantak ez ditu horrelako planta bat jartzeko eskatzen diren baldintzak betetzen». Alde horretatik, Lesakako Udalak proiektuari baiezkoa ematen badio, alkateak ez du baztertzen juridikoki neurriak hartzea.


Nahiko sinadura lortu du "eskola segregazioaren" kontrako lege ekinaldiak

10.000 sinadurako langa gainditu du Zubiak Eraikiz plataformaren lege ekinaldiak, eta Eusko Legebiltzarrean aztertuko dute eskaria. Sare itunpekoaren jarduna kontrolatzeko neurriak eskatu dituzte


Bederatzi sari jaso dituzte azpeitiarrek Euskadiko XX. Blonda Txapelketan

Azpeitiko Eizmendi eta Agite baserrietako ordezkariek hartu zuten parte Markina-Xemeinen zapatuan jokatu zen Euskadiko XX. Blonda Txapelketan.

Sari ugari jasota itzuli ziren etxera Azpeitiko Eizmendi eta Agite baserrietako ordezkariak Markina-Xemeinen zapatuan jokatu zen Euskadiko XX. Blonda Txapelketatik. Azpeitiko bi baserri horiek hartu zuten parte lehian, eta bien artean bederatzi sari eskuratu zituzten. Hala nola, 12 eta 15 hilabete bitarteko biga onenaren saria jaso zuen Eizmendi ganadutegiak.

Hemen, azpeitiarrek jasotako sari guztiak:

7-12 hilabete bitarteko bigarren biga onena Azpeitiko Eizmendirentzat.

12-15 hilabete bitarteko biga onena Azpeitiko Eizmendi ganadutegikoa.

18-24 hilabete bitarteko biga onenaren bigarren saria Azpeitiko Agiterentzat.

24-30 hilabete bitarteko bigarik onenaren saria eta bigarren saria Azpeitiko Eizmendi baserriarentzat.

3-4 urteko behiak txahalarekin. Bigarren saria Azpeitiko Eizmendirentzat.

4-5 urteko behia txahalarekin. Bigarren saria Azpeitiko Eizmendirentzat.

4-5 urteko behia txahalik gabe. Bigarren saria Azpeitiko Agiterentzat.

5-7 urteko behiak txahalarekin. Bigarren saria Azpeitiko Eizmendi ganadutegiarentzat.

5-7 urteko behiak txahalik gabe. Bigarren saria Azpeitiko Agiterentzat.


Taxien geltokiko zuhaitzak aldatu egin ditu udalak aste honetan

Astelehenean hasi ziren udaletxeko langileek taxi geltokiko zuhaitzak aldatzeko lanekin. Zuhaitz hauek kentzeko arrazoia ez da estetikoa izan, baizik eta lehen jarrita zeuden zuhaitzak, hibiscoak, gaixorik zeudelako, Itziar Gurrutxagak, Udaleko lorazainen arduradunak azaldu digunez: “lehen zeuden zuhaitzak, hibiskoak, gaixorik zeuden, landare-zorriz beterik”.

Azaldu digutenez, taxisten kexak jaso zituztela udaletxean, zorri hauek zuhaitzetik erori eta taxiak eta lurra belztuta uzten baitzuten. Ondorioz, gaixorik zeuden zuhaitzak kendu eta Hipodromo etorbidean dauden zuhaitz berberak, magnoliak, jartzea erabaki du lorazainen arduradunak. •


Eizmendiren eta Mendibilen marka berriak

Errekor saiakerako talde argazkia (Ibon Errazu).

Errekor saiakera egin zuten igande arratsaldean Jokin Eizmendi eta Josu Iparragirre Mendibil harri-jasotzaileek Aiako probalekuan. Eizmendi zarauztarrak bi jasoaldi lortu zituen 200 kiloko kubikoarekin, 3 minutuko txandan; Goenatxo II.aren harria erabili zuen marka egiteko. Mendibil lasaotarrak ere bi jasoaldi lortu zituen, baina 213 kiloko errektangularrarekin, 3 minutuko txandan.

Jaialdian beste hainbat harri-jasotzailek hartu zuten parte beren erakustaldiekin: besteak beste, Aimar Galarraga, Imanol Illarramendi Kortaberri, Iñigo Eizagirre Eiza, Mikel Lopeteg Urra eta Hodei Iruretagoiena Izeta IV.a.


«Hemen eta orain kokatuta, gure barneko altxorra ezagutzen ikasiko dugu»

Ainhoa Alberdi, Altxorraren bila ikastaroko irakaslea

Ainhoa Alberdi (Zarautz, 1969) aktoreak, antzerkia alde batera utzi gabe, alderdi psikologikoa landu nahi du. Ildo horretatik, Altxorraren bila izenpean ikastaroa antolatu du datorren hilaren 19rako. Bertan «hemen eta orain kokatuta, bizitzaren drama desegiten» ikasiko dute parte-hartzaileek, bakoitzaren «barne altxorra» ezagutzeko: «Mozorro denak kentzen ditugunean altxorrarekin egiten dugu topo. Jolasteko aske gara, ispilu bilakatzen gara, garenaren eta den guztiaren islada garbian». Ildo horretatik, «bere barrenera pixka bat hurbildu nahi» duenak zazpi ordu inguruko (10:00etatik 14:00etara eta 16:00-19:00 bitartean) saio bakar batean lortuko du. Interesa duenak Alberdiri berari deitu beharko dio izena emateko (6886614266), eta egunean bertan 50 euro ordaindu. Saioa Artezaleak-en lokaletan izango da.

Zein da ikastaro honen helburua?

Gure barneko altxorra topatzea izango da xedea. Guztiok dugu barnean altxor bat, bilatu behar ez den altxorra. Gizarte kontsumista honetan batik bat, ohiko sentsazioa da bizitzan zoriontsu izan ahal izateko edota ongi bizitzeko zerbait bilatu behar dugula. Ez dugu ezer bilatu beharrik, ordea, barnean dugunak emango baitigu bakea eta zoriontasuna. Horretarako, hemen eta orain kokatuko gara saioetan. Normalean iraganari edota etorkizunari eusten diogu oraina ez bizitzeko, istorietara heltzen gara unean unekoa ez bizitzeko, beti gertatuko denaren zain edota bizitako une zoriontsuak gogoratuz.

Hemen eta orain, ordea, ez dago arazorik, bizitzaren drama desegin egiten da. Zaila da hori ulertzea, orohar arrazionaltasunera jotzen baitugu. Nire helburua transzendentzia kentzea eta jolastea izango da. Antzerkiaz eta espresibitateaz baliatuko naiz horretarako, bizitza jolasa izan daitekeelako. Hori proposatuko dut, bizitzera jolas dezagun, mozorro guztiak kenduta eguneroko arazoei aurre eginez eta jarrera ausarta hartuta. Hala iritsiko gara barneko altxorra ezagutzera.

Zein teknika erabiliko dituzu barne altxor hori aurkitzeko?

Horretarako beharrezko erreminta geure burua izango da, gure gorputza, gure ahotsa, gure emozioak. Arnasketaz baliatuko gara gehienbat barrenarekin kontaktuan jartzeko. Irudimenezko bidaiak ere egingo ditugu, barne bistaratzeak. Hankak lurrean mantenduz eta sustraiak botaz, hegan egingo dugu. Lurretik datorren energia eta goitik datorkigun energia espiritualarekin oreka lortzen ikasiko dugu, sasi guztien gainetik eta laino guztien azpitik. Behin gure esentziarekin harremanetan jarri ostean, oreka bilatzen saiatuko gara. Bizirik mantentzea ahalbidetzen diguten muturreko bi energiak landuko ditugu orduan: agresibitatea eta sentsualitatea. Beti ere erdigunean, gure esentzian oinarrituta.

Nori dago zuzendua?

Helduei zuzenduta dago, baina irekia izango da. Azken finean, bere barrenera pixka bat hurbildu nahi duen edozeini zuzenduta egongo da. Askok ikastaroa antzerkiarekin lotuko dute nire izena entzutean. Nire asmoa ikastaro irekia izatea da, ez da antzerkizaleentzat soilik zuzenduta egongo.

Nolatan eman duzu antzerkitik alderdi psikologikora saltoa?

Nik badaramatzat urte mordoa antzerkira bideratuta, hori baita nire lanbidea. Eta espresiora eta antzerkira bideratutako ikastaroak eman izan ditut. Bere garaian psikologia ikasi nuen eta bioenergetika landu, eta orain alderdi hori jorratzeko grina piztu zait. Nire erreminta espresioa da, antzerkia. Hortik abiatuta, barne altxorra lantzeko asmoa dut. Antzerkirako beharrezkoa da barnealdera begiratzea. Eta baliagarria da, era berean, gure barneko mundua ezagutzeko. Izan ere, espresibitateak horretan laguntzen du, mozorroak kentzen eta nork bere burua, biluzik, ezagutzen.


Aralarren behorrak epez kanpo daudela salatu dute

Enirio-Aralar Mankomunitateak araututakoaren arabera, Aralarren larreratzeko epea maiatzetik urtarrilaren bukaeraraino da, eta Landarlan elkartetik salatu dutenez, «badira arau hori betetzen ez duten behortzainak».

Elkartetik diotenez, martxoaren 8an Doniturrietan eta hurrengo egunean Saltarri eta Txindoki artean behorrak ikusi zituzten larrean, eta mankomunitateko lehendakariari galde egiten diote «arau hauste honi buruz» zerbait esateko duen.


Mahala Lauburuk Bilbon jolastuko du

Jubenilen Ohorezko Dibisioko ibartar gazteentzat 2015eko azken jardunaldia izango da hau. Bilbon jolastuko dute igande honetan, San Ignacio kiroldegian Bilbo Futbol Sala taldearen aurka, goizeko 11:30ean.

Piparreroek kategori honetan ongi ezagutzen duten taldea da, denboraldi asko eta euskal kopako final mordoetan izan dira aurkari, ibartarrak garaipen gehiago pilatu dituztelarik.

Kategoria hau, oso lehiakor doa eta une hauetan nahikoa estu gainera. Ibartarrak hiru puntuak etxera ekartzea oso ona litzateke, taulako lehenengo postuak gehiago estutu ahal izateko. 12 puntu eta Errioxako Cerveranorekin berdinduta, bigarren postuan dago Bilbo taldea, Ribera Navarra hirugarren eta Txubelen mutilak berriz, laugarren postuan 11 punturekin. Atzetik bi talde, Laskorain eta Zierbena postuak mantentzeko lehian daudelarik.

Txubelek lantalde osoa du, Bigarren B Mailan jokatzen ari direnak barne, Andoni eta Agus. Betiko moduan, ibartarrekin bidaiatzea animatzen dugu afizioa; irteera goizeko 8:30ean izango da Belabieta kiroldegitik.

Juanma Ordozgoitik zuzendutako filiala, Irudek Barrantol taldearen aurka lehiatuko da Belabietan, larunbatean arratsaldeko 16:00etan. Mikel Raposoren kadeteak berriz, Aretxabaletan jokatuko dute Arizmendi Eskoriatza taldearen aurka, larunbatean goizeko 10:15ean.

Lauburu Berastegi, nesken kategoriak, ostiralean jokatuko du Belabietan 20:45etik aurrera Inter B. taldearen aurka, eta Uzturpe Lauburu infantilak Irunera mugituko dira Erain Eskolaren aurka jokatzeko.


EH Bilduk neurrigabetzat jo ditu jaiei egindako kritikak

EH Bilduk oso modu positiboan baloratu ditu 2015eko San Roke jaiak eta oposizioak egindako kritikak neurriz kanpokoak direla salatu du. Udal gobernu taldeak ostiralean egindako prentsaurrekoan erantzun ditu EAJk eta Omniak egindako kritikak.

Txosna gunea

Jon Ander Altube alkate ordeak adierazi du jeltzaleek nahastu dutela Aldai plaza eta txosna gunea. EH Bilduko kideak nabarmendu du txosna batzordeak prestatutako egitarauaz gain beste talde batzuek ere Aldaiko karpa eta plaza erabili dituztela ekintzak gauzatzeko, beraiek horrela erabakita.

Zentzu horretan, pregoia bertan irakurri zuten -eguraldi txarra ekiditeko-, San Roke musika bandak ere bere kontzertua eskaini zuen eta gauza bera gertatu da beste ekintza eta taldeekin, Altuberen arabera.

Garbiketa

EH Bilduk goraipatu du garbiketa zerbitzuak egindako lana eta pankarten inguruan ziurtatu du beraiek ez dutela egingo ideien garbiketa.

Lehiaketa gastronomikoa

Jon Ander Altubek ziurtatu du udal gobernu taldeak ez duela ulertu EAJk planteatutako kritika lehiaketa gastronomikoaren inguruan. Jeltzaleek adierazi zuten lehiaketa gastronomikoa boikoteatu zela udaletik.

EH Bilduko bozeramaileak uste du kritika hori egin diotela udal gobernu taldeari sariak emateko agertoki txikiagoa jarri zuelako aurten. Zentzugabekeriatzat jo dute kritika hori.

Horretaz gain, Altubek gogoratu du lehiaketa hori aspaldi dagoela jaietako egitarautik kanpo.

Nagusi eta umeen eskaintza

Alkate ordeak azaldu du aurten lehenengo aldiz pertsona nagusiekin bilera egin dutela jaien aurretik haien iradokizunak aintzat hartzeko. Horregatik antolatu dira Camp Berbenak.

Bestalde, gaineratu du egitarauko beste ekintza batzuetan -antzezlanak kasu- jende nagusi ugarik parte hartu duela.

Haurrentzako ekintzen aldetik, Jon Ander Altubek jakinarazi du Aldai plazan zein institutuan antolatu zirela umeen parkeak.

San Bartolome

San Bartolome jaiei buruz udal taldeko bozeramaileak aipatu du auzo horretan jai batzordearen desagerpena dela.

Alde positiboak

Udal gobernu taldeak, esan bezala, modu positiboan baloratu ditu 2015eko jaiak eta azpimarratu du aurtengo txupinazoan modu eredugarrian egon dela aldarrikapen politikoa, indarkeria matxistaren aurka hain zuzen.

Bestalde, pregoia ekitaldi jendetsua bilakatu dela goraipatu du. Zentzu berean EH Bilduk uste du jai gune ezberdinek oso ondo funtzionatu dutela, nahiz eta koordinazioaren aldetik eman diren arazoak konpondu behar diren.


Pelota, bertsoa eta sagardoa, festak agurtzeko

Egun osoko egitaraua antolatu dute, festarako. Atzo ere izan zen saltsa, olinpiadetako gazte eta koadrilen eskutik.

Hiru egun festa giroan pasa eta gero, azken eguna goizean goizetik aprobetxatzeko gogoz dira Ereñotzuko bizilagunak. Hernaniko txistularien hotsekin esnatuko dira auzotarrak. Eliztiarrek 10:00etan dute zita; meza nagusia, San Antonio elizan izango da.

Ondoren hasiko da festa. Pelotaleku berrian bi partidu jokatuko dira. Palaz, Ariane Arrieta eta Eli Pagolak jokatuko dute, Miren Goikoetxea eta Maider Huiziren kontra. Eskuz mutilak ariko dira: Oier Apezetxeak eta Asier Arrutik elkarrekin jokatuko dute, Ioritz Arrieta eta Eneko Aizpitarteren aurka.

Pagola, Lujanbio, Egaña, Mendiluze eta Elortza ariko dira bertsotan.

Partiduak ikusi bitartean eztarria freskatzeko aukera ere izango da, sagardo probaketarekin. Festari bertsolariek emango diote segida, arratsaldean: Eli Pagola, Maialen Lujanbio, Andoni Egaña, Aitor Mendiluze eta Igor Elortza ariko dira, 18:00etan hasita.

Atzo ere izan zen ondo pasatzeko tartea: bolariak, musika, ume jokoak... Saltsa ordea, beste joko batzuk jarri zuten: Olinpiadetakoek!

Egitaraua

08:30: Diana Hernaniko txistulariekin.

10:00: Meza Nagusia.

11:30: Afizionatu mailako pelota partiduak.

Paleta gomaz, neskak: Ariane Arrieta-Eli Pagola, eta Miren Goikoetxea-Maider Huizi.

Eskuz, mutilak: Oier Apezetxea-Asier Arruti, eta Ioritz Arrieta-Eneko Aizpitarte.

12:00: Sagardo probaketak Ur Miak antolatuta: Elutxeta, Iparragirre, Elorrabi, Otsua-enea, Olaizola, Goiko-Lastola eta

Larre-Gain.

18:30: Bertso Jaialdia: Eli Pagola, Maialen Lujanbio, Andonio Egaña, Aitor Mendiluze eta Igor Elortza.

Errifa zozketa egin ondoren, jaiei amaiera emango zaie suziriekin.


Arrantza elektrikoa debekatzea erabaki du Europako Parlamentuak

Gobernuz kanpoko erakunde ekologistek irabazi dute: aldeko 402 boto jaso ditu debekuak, eta kontrako 232. Europarlamentuak, orain, Europako Kontseiluarekin negoziatu behar du debekuaz.


Sei lagun hil dituzte Karachin (Pakistan), modu selektiboan. Gobernuari babesa kendu dion alderdiko kidea da hildako bat


Futbol taldeen asteburuko emaitzak: batean kale, bestean bale

Pasaian lehian ari diren bi futbol taldeek asteburu oso desberdina izan dute batak bestearengandik; batean kale, bestean bale: Areto futboleko lehen taldeak 3-9 irabazi zuen igandean Tolosan, eta Pasaia K.E.-k 1-2 galdu etxean, sailkapeneko lehen postua galduz.

Antxo A.F.-rentzat bultzada handia izan zen asteburuko lehia, etxetik kanpo irabaztea beti baita erronka, eta azken horretan abantaila handia atera zioten Tolosalari, 6 puntukoa, zehazki. Partidako lehen minutuak oso berdinduta egon baziren ere, atsedenaldia heldu baino lehen 2 goleko errenta atera zioten pasaitarrek aurkariari. Garaipen garrantzizkoa multzoko hirugarren postua mantentzeko.

Hamaikako futbolariek ez zuten zorte berbera izan, 1-2 galdu baitzuten Errenteria-Oreretan. Zuri-gorriak Urdulizek baina gol aukera gehiago izan zituen arren, jokalariek ez zuten asmatu eta hiru puntuak galdu zituzten. Gauzak horrela, nahiz eta puntuazioan berdinduta, bizkaitarrek atzeman die sailkapeneko lehen postua. Indar guztiak jarri beharko dituzte datorren larunbatean Azpeitian berriro lehenari eusteko.


Kilometroak 15en lekukoa jasoko du Usurbilek, igandean Orion

Badator Orioko Kilomeroak 2014, "eta gu ere bagoaz KMK 15 ekimena gorpuzten! Poliki-poliki KMK15 antolakuntzan murgiltzen hasiak gara, batzorde ezberdinak osatuz, urteko ekimenak zehaztuz eta beste hainbat urrats emanez", Usurbilgo antolakuntza taldetik berri eman dutenez.

Ez ahaztu, urriaren 5ean Usurbilek hartuko du 2015eko Kilometroak antolatzeko lekukoa, Orioko ikastolan egingo den ekitaldi batean. "Une horretatik aurrera, Udarregi Ikastolara eta Usurbilera igaroko delarik KMK15 antolatzeko aukera ederra. A ze irrika duguna lekuko hori esku artean izateko! ", Usurbilgo antolatzaileen esanetan.

Laguntza behar da

Urtebete barru, milaka euskaltzaleren topagunean bihurtuko den udalerri honetako prestaketa lanak hasiak dira aspaldi. Auzolana izango da antolatzaileen esanetan, datozen hileotan bideratu beharreko prestaketa lanen zutabe nagusia. Hainbat herritar animatu dira jada auzolanera. "Auzolan honen isla, orain arte KMK15en antolakuntzen islan laguntzeko izena eman duten guraso, ikasle, irakasle, herritar eta abarrak. Eskerrik asko eta biba zuek! Oraindik izena emateko aukera izan ez duzuenoi berriz, auzolan honetan parte hartzera bultzatu, bai zuei eta baita zuen ingurukoei ere", luzatu dute gonbita.

Kilometroak 15 antolatzeko hainbat lan talde osatu dira. Eta laguntza behar da. Une honetan, behar handienak arropa salmenta eta ekonomia batzordeetan daude. Taldeotan eta gainerakoetan parte hartzeko deia luzatzen zaie usurbildarrei. Izen emate inprimakia, udarregi.com atarian eskura dezakezue. Argibide eta informazio gehiagorako, hona hemen Udarregi Ikastolako idazkaritzako telefono zenbakia: 943 36 12 16.

Lehen bilera irekiak

Kilometroak 15 ekimenari buruzko informazio gehiago nahi baduzue, ekimena bera ezagutu, helburuak, funtzionamendua, sortu diren batzordeen zeregina... Adi, lehen bilera irekiak deitu baitituzte urriaren 10 eta 11rako. Hauexek dira hain zuzen, Usurbilgo Kilometroak 15-i loturiko lehen deialdiak:

Urriak 5, igandea

12:00 Orioko Kilometroak egunez, Usurbil eta Udarregi Ikastolaren lekuko hartzea, Orioko ikastolan burutuko den ekitaldian.

Urriak 10, ostirala

19:00 Kilometroak 15 Usurbilen: bilera informatiboa Potxoenean.

Urriak 11, larunbata

11:30 Kilometroak 15 Usurbilen: bilera informatiboa Potxoenean.


Nafarroan 2.011 koronabirus kasu baieztatu dituzte eta hildakoen kopurua 84ra igo da

Datuen eguneraketa: martxoak 29, 11:30ean | Orain arte, 2.011 pertsonek eman dute positibo koronabirus proban, 182 gehiagok azken egunean. Guztira 896 pertsona ospitaleratu dituzte, eta horietatik 90 ZIUn daude. Txanponaren bertze aldea da 125k hartu dutela alta.

KORONABIRUSA NAFARROAN martxoak 29

Infogram


Gutxienez 22 polizia hil dira Bagdaden izandako eraso batean

Irakeko erresistentziak eraso ugari egin ditu gaur goizaldean. Eraso larrienak Bagdad mendebaldean izan dira. Ekintzaile batek Al-Muthana base militarretik gertu dagoen Polizia-etxera txanda aldaketa egitera zihoan kamioia erosotu du. Gutxienez 22 polizia hil dira erasoan. Bestalde, hiru polizia hil egin dira Bagdadeko mendebaldean dagoen Ghazaliya auzoan izandako tiroketa batean.


Udalbatzak berretsiko ditu bihar dominak

Txotxongillo taldeko Enkarni Genua (Argazkia: Nerea Lizarralde).

Txillardegi, Jaime Caballero, Neonatologia zerbitzua, Txotxongillo taldea eta Luisa Etxenike dira aukeratuak.

Urteko azken udalbatzarra egingo dute ostegunean. Bertan, beste hainbat gaien artean, 2013ko Hiritar Merezimenduaren Dominen jabeak zeintzuk diren erabakiko dute. Udaleko bozeramaileen batzordea bildu zen atzo hautagaien izenak mahai gainean jartzeko.

Bost dira banatzen dituzten dominak, eta bost izango dira udalbatzak adostu beharko dituen izenak. Hauexek dira: Jose Luis Alvarez Enparantza, Txillardegi, idazlea; Jaime Caballero igerilaria, Donostia Ospitaleko Neonatologia zerbitzua, Enkarni Genua eta Manolo Gonzalezek zuzendutako Txotxongillo taldea eta Luisa Etxenike idazlea.

San Sebastian egunaren bezperan banatuko dituzte dominak, urtarrilaren 19an, udaletxeko udalbatzar aretoan. Hain zuzen ere, areto horretan bertan berretsiko dute bihar, ofizialki, dominen jabeak zeintzuk diren. Udalbatzak izango du zeregin hori.

2012ko Hiritar Merezimenduaren Dominen jabeak honakoak izan ziren: Gipuzkoako Dantza Profesionalen Elkarteko presidente izandako Peter John Brown; Txomin Enearen alde jo eta ke lanean aritu den Joaquin Perez Iriarte; betiko lanbideari tinko eutsi eta sardina saltzen 70 urtez aritu zen Andresa Portugal –otsailean hil zen, 96 urterekin, garaikurra jaso eta hilabetera–; bere arrakastak ehun metro baino askoz gehiago zeharkatu dituen Ramon Saizarbitoria idazlea; eta gaixoak laguntzen, Lurdesera bidean milaka kilometro egin dituen Lourdesko Amaren Abegi Elkartea.

2013ko urtarrilaren 19an, atzo izendatu zituzten lagunek hartuko diete hauei lekukoa.

Donostiako Klasikoa

Dominez gain, Urrezko Danborra ere banatuko dute San Sebastian egunaren bueltan. Hain zuzen ere, Donostiako Klasikoa txirrindularitza probak jasoko du garaikur preziatua urtarrilaren 20an. Aurten, kirol arloari ere egin zioten ohore; Fortuna elkarteari, hain justu, Behobia-Donostia herri lasterketaren antolatzaileari.


Bizkaik aitorpenari eutsi dio

Kudeatzaile ohiak esan du Miguel Artxankoren bi denboraldietan sei partida erosi zirela hiru galtzen uzteagatik. Artxankok onartu du Betisi pagatu zitzaiola Valladolidi irabazteko, baina bestea ukatu du

Ia ez zitzaion entzuten, baina ahoan bilorik gabe hitz egin zuen Angel Bizkaik, atzo. 24 urtez Osasunako kudeatzaile izandakoa Osasuna auziko bigarren eguneko protagonista izan zen, eta aurretik esandako bertsioari eutsi zion. Haren esanetan, Miguel Artxankoren agintaldiaren bi denboraldietan Osasunak hainbat partida erosi zituen Espainiako Lehen Mailari eusteko: 2012-2013ko denboraldian, Getaferi 450.000 eman zizkion Osasunaren aurka galtzeagatik, eta Betisi zein Valladolidi 150.000 bakoitzari, Deportivo eta Celta aurkari zuzenen aurka irabazteko; 2013-2014ko sasoian, berriz, Espanyoli, azken-aurreko partidan Osasunarekin berdintzeagatik, 250.000 euro pagatu zitzaizkion, eta Betisi 650.000 euro ordaindu zizkioten, Valladoliden aurka irabazi eta Osasunaren aurka galtzeagatik.

Bizkaik du auziaren giltza, eta epaiketak zehaztu beharko du hark dioena zenbateraino den gezurra edo egia. 2015eko otsailean Espainiako Futbol Liga Profesionalari (LFP) egin zion lehen aitorpenaren ondorioz hasi zen auzia. Atzo, Bizkaik adierazi zuen aitorpena «bere borondatez eta askatasunez» egin zuela, «inongo presiorik jaso gabe». Haren esanetan, LFPk ordurako jada «hainbat froga» zituen.

Bizkaik esandakoa ukatu zuen Artxankok: «Osasunak ez du amarrurik egin partidekin. Erabat gezurra da. Esan dezala nondik atera den dirua». Artxankok baieztatu zuen «soilik partida bakarra» ordaindu zela; 400.000 euro Betisi. Denboraldi hartako 36. jardunaldiko Celtaren aurkako partida galdu ostean hartu zuen erabakia zuzendaritzak, maiatzaren 7an. Asmoa zen Osasunari «arnasa ematea», nahiz eta Lehen Mailari eustea ez ziurtatu. «Galdetu genion Angeli [Bizkairi], hark esperientzia zuenez, ea halakoak egitea zenbat kostatzen zen, eta esan zigun 300.000 eta 400.000 euro artean kosta zitekeela. Hitzez hitz, horren hainbat lekuko baditut, zera erantzun nion: ezta euro bat gehiago ere».

Fiskalaren arabera, bi denboraldi horietan 2,5 milioi euro inguru atera ziren Osasunaren kontu eta kapitaletik. Bizkaik atzo adierazi zuenez, partidak erosteko 1,6 milioi euro erabili ziren, eta 810.000 Osasunako jokalarientzat izan ziren, kirol helburuen araberako pizgarri moduan.

Artxankok gezurtatu egin du

Artxankok, aldiz, bestelako datuak eman zituen. Bere sinadurarekin, Osasunaren kontuetatik ateratako dirua jokalarien pizgarriak ordaintzeko edo Francisco Silva edo Miguel De las Cuevas jokalarien fitxaketak pagatzeko izan zirela azaldu zuen. Fiskalak bestelako ordainketen inguruan galdetzean, ez zekiela argudiatu zuen. Fiskalak galdetu zion ea bere bizkar erabakiak hartzen al ziren: «Bai, eta hainbat aldiz, gainera». Hala ere, irmo ukatu zuen kontuetatik «euro bat» eraman izana. Justifikatu gabeko dieten auzian, 50.000 euro inguru hartzea egotzi dio fiskalak(beste 20.000 Txuma Peraltari), baina dirua zuzendaritzako kideen artean banatzen zela justifikatu zuen, bidaien gastuetarako.

Fiskalaren arabera, bi denboraldi horietako kontu ekonomikoek finantza egoera erreala ez islatuz gero, maila galtzeko arriskua zuen Osasunak, eta, horregatik, gezurrezko bi kontratu egin ziren. Lehena, 2012-2013ko denboraldian Cristina Valencia eta Albert Nollaren higiezin enpresarekin, 900.000 eurokoa; bestea, 2013-2014ko sasoian, Flefield enpresarekin 1,6 milioi eurokoa.

Bi kasuotan, kontuak eta agiriak faltsutzea leporatu diote Bizkairi. Hark ukatu egin zuen Valencia eta Nolla ezagutzea, eta, kontratuok diru mugimenduak justifikatzeko egin al ziren galdetuta, bere ardura saihestu zuen: «Ulertzen dut baietz, horretarako erabili zirela, baina nik ez nuen parte hartu». Beste kontratuan, aurretik Osasunak Flefieldekin lan egin zuela azaldu zuen, jokalarien irudien eskubideen inguruan. Ordurako Osasunatik kanpo zegoen Bizkai, eta kontratua gezurrezkoa zena bazekiela ukatu zuen. Bizkairen arabera, kontratu hura Tomas Lopez kontabilitate arloko teknikariak egin zuen, Angel Ardanaz Kudeaketa Batzordeko kudeatzaileak prestatuta.

2013-2014ko sasoiko partiden erosketen inguruan, zehaztasun asko eman zituen Bizkaik. Azken-aurreko partida jokatu aurretik bi bilera egin ziren, haren hitzetan: bata, Madrilen, Betiseko jokalariekin; bestea, Bartzelonan, Espanyolekoekin. Betisekoek milioi bat euro eskatu zuten, baina Osasuna 650.000 euro ordaintzekotan geratu zen, Bizkairen arabera. Handik Bartzelonara bidaiatu zuten Bizkaik eta Txuma Peraltak. Bizkairen arabera, Espanyoleko jokalariek berdinketa hitzartu zuten, emaitza hura zelako lehen mailari eusteko bermea, eta, «denboraldi txarra izan zenez, jendea haserre zelako».

Betisekoei 400.000 euroko lehen ordainketa egiteko nahikoa diru ez zegoenez, Diego Makirriain Osasunako fundazioko buruak eta Bizkaik berak 120.000 euro aurreratu zituzten, Bizkairen arabera. Era berean, «behar handia» zegoela argudiatuta, Lacturale babesleari dirua eskatu zitzaion, baina Juanma Garro enpresako presidenteak ez zekien ezer diru haren erabileraz, Bizkaik aipatu zuenez.

Dirua eskuzorro batean

Sevillara (Espainia) joan ziren Peralta eta Bizkai, eta, dirua prest zenean, Makirriain joan zen atzetik, trenean: «Eskuzorro batean eraman zuen dirua». Melia Sevilla hotelean zeudela, furgoneta bat etorri zen bila, Bizkaik esatera: «Hoteletik gertu zegoen etxe bateko garaje pribatu batera eraman gintuen, eta han, noranahiko ibilgailu batean Betiseko hiru jokalari zeuden». Xavi Torres eta Jordi Figueras identifikatu zituen; hirugarrena, ez.

Bigarren ordainketa Madrilen egin zuen Bizkaik. Antonio Amaya etorri zitzaion bila, eta auto barruan, «emaztea alboan eta alaba lotan» zeudela, 250.000 euro eman zizkiela esan zuen. Ordurako berandu zen. Aitortutakoa egia izan zein zen, alferrik zen. Osasuna Bigarren Mailara jaitsi zen.